url: =October 23 | A lamdangthu thuk thumte ~ MUC\nOctober 23 | A lamdangthu thuk thumte\nAdmin 8:22:00 PM Articles, MISSION NEWS\nA lamdangthu thuk thumte\nMONGOLIA | October 23\nHih dotna thumte in Batzul lungmangsak mahmah hi. Naupang khat ahihna tawh thudot tampi nei hi. Bang hangin sakol pen sakol kici hi ding hiam? Ui pen ui kici hi ding hiam? ci-in a dot kawikawi hangin kuamah in dawng lo hi. Ni khat khuasung a vakna mun khatah signboard golpi khat mu kha hi. Tua signboard tungah zatep loh ding kigelh hi. A pa tungah “banghangin mite in zatepna in lauhuai hi, cih thu thei napi-in zatep veve uh hi ding hiam, dong hi. A pa in nuihsan ziau-in bangmah dang dawng nawn lo hi.\nA tapa in sihna thu ngaihsunkha hi. A pa in kaal natna nei-in cina-in gim hi. Amah in sih khit ciangin bangpiang hiam cih pen thei lo hi. Kuamah in misite omzia a hilh thei om lo hi. A pa sih khit ciangin Batzul nunzia tampi kilamdang hi. Amah pen kum 16 hi pan hi. A pa nusiat khit ciangin a nu leh a naute numei thumte tawh omlai uh hi. Innkuan sung kisapna tuamtuam a vaihawm pipen hong suak hi. mun khat ah nasep hong ngah hi. A nasepna mun panin zatep hong kipan hi.\nNi khat, a sanggam numei khat a kituahna South Korea panin hopih a, Batzul in biakinn ah kikhawm dingin vaikhak hi. Tua hun a kipan amah zong kikhop kipan hi.\nhad started attending a church.\n“U-B biakinn ah kikhawm in,” ci-in a u in sawl hi. Mongolia mite in Mongolia khuapi Ulaanbaatar, pen “U-B” ci-in kiciamteh hi. Batzul pen Khristian hi lo hi. Khristian upna zui dingin ngaihsun ngei lo hi. Ahi zongin Phone nasem khat tungah huhna ngen hi.\n“Hehpihna tawh U-B omna hong hilh in, ci-in dong hi.\nPhone nasem nu in zong U-B omna mun hilhpahh hi. Kha tampi khit ciangin a sanggam nu in Batzul biakinn ah na kikhawm hiam ci-in dong kik hi. Batzul in kikhawm ahih manin a sanggamnu zong nuam mahmah hi.\n“Koi bangin Sunday nisial in kikhop hun ngah thei na hiam? ci-in a sanggampa dong hi.\nBatzul in “Sundays ee?” Kei kikhop ni in “Saturdays” ni hi, ci-in dawngkik hi. Tua bangin Batzul in a dawnna thu a sanggam nu in lamdangsa hi.\n“Na kikhopna biakinn in bang pawlpi hiam ci-in kidongkik uh hi. Batzul in Seventh-day Adventist upna zui dingin ahihna a sanggamnu tungah ahilh hi.\nTua bangin SDA biakinn ah a kikhopna panin gamtat hoih lohnate nusiat thu kigen hi. Zatepna in mawhna ahihlam hong tel hi. 1 Corinthians 3:16 sunga kigelh I pumpi in Kha Siangtho hong tenna biakinn hi, ci-in hong hilhna thu Batzel in a um thei hi. Ahi zongin a zatep nusia zo lo hi.\nNi khat a innsung inn dei sung khatah kibilhcipin om hi. Tua sungah a zatep hi.\n“Pasian om takpi ahihleh zatep hong kideek zosak in. A zatep tumbaang kongkhak ah paai khia hi. Aawm dimin huih dika, nopna leh daihna tawh hong kidim hi. A zingciangin Batzul in a ip sung a sawksuk kik leh zatepna meisah lawngkha hi. Tua ni suun tawntung zatep lo-in om theih ahihlam hong kiphawk hi. Zatep nopna lungsim nei nawn lo hi. Biakinn ah kikhopna-ah a meisah lakhia-in Lai Siangtho sinsak makai sianu tungah “ za ka tep nawn loh ni li bang pha khin hi, ci-in a lungdamna thu pulaak hi.\n“Jesuh munkhin nai ve” ci-in sianu in dawngkik hi. Batzulin theihnopna lungsim Lai Siangtho sin hong kipan hi. Piancil sung a sim ciangin Adam in ganghingte minvawh hi, cih simkha hi. Khrih leh Satan kikal Kidona Lianpi thu zong hong theibeh hi. Satan in Khrih nasep kisia dingin hanciamin nasem a, thu-um mite zia-et hi, cih hong mu to semsem hi. Amah in sihna pen mang nei lo ihmuhna tawh kibang hi, cih hong thei to hi. Jesuh sungah a si khempeuh in Ama hong pai kik ciangin nungta kik ding uh hi, cih thu a theihbeh hi. Amah in a lungsim Jesuh tungah a kipia hi.\nTu-in Batzul in kum 30 phakhin hi. A zi tawh Mongolia gamah Global\nMission tawh nasem uh hi. Nisim nuntak khuasakna-ah i phut khak i tel zawh loh thute Lai Siangtho in a hong hilhna thu thei to semsem hi. Jeremiah 29:13, pen a deih mahmah Lai Siangtho mun hi. Pasian in “ na lungsim khempeuh tawh kei na hong zon uh leh nong mu ding uh hi,.” ci hi.\nA beisa kum thumlai-in Sabbath13na sumpi in Mongolia gamah sanginn lamna-in kizang hi. Tu quarter Sabbath 13na sumpi in Mongolia khuapi Ulaanbaatar ah Adventist Nunzia cih tawh kisai innpi khat nadingin kipuakkik hi.


timestamp: atn

url: =Makai leh Ulian - Zomi History Makai leh Ulian - Zomi History\nHome > Articles > Makai leh Ulian\nMakai leh Ulian\nMi makaih cih pen a baih om ngeilo hi. Mihon makaih pen a baih hi hetlo hi. A kisam theihna na neih kul a, a kisam siamna na neih kul hi. Makai hi in ulian hitaleh mi makaih uh, mi kem uh ahih manin a kisam theihna leh a kisam siamna a neih nak leh a baihzaw deuh ahih tei hang 'a baih' omlo a, siam taktak cih zong a om theilo ahi hi. A kisam banga zatsiam ding leh a kisap hun a hang taka dinkip ngam ding a kul ahi hi.\nMakai cih leh ulian cih pen a kibanglo ahi hi. A nih tuak un mite makaih, huai, khoi, uk in kem hinapi, a kibang kiuhkeuh lo ahi hi. Ulian te in a kisam khempeuh vaihawmsak in hilh a, makaite in mite kisap khempeuh pia in sinsak a, a siamnelna ding un pattah toto lai hi. Ulian in a omsa tungah vaihawm a, makai in a om nailo teng kaikhawm in a tup gam zuan dingin dinkhiatpih, paipih hi. A omsa zeek ziau a baih ding a bat hang baih tuanlo a, a om nailo suktuah khit ciang a kisam teng kaikhawm a, hilh a, lawpsak ding, theisak ding, telsak ding, a lunglut dinga zol ding, a mai vuah pai dingin a tup tungsak dinga tonpih ding cih pen a baih hetlo ahi hi.\nSanginn ah sangsiate in sangnaupang a omsa teng tungah a kisap uh pia a, pattah in a tupna uh a tunna dingin hilh uh hi. Papi khat in a inn sungah a om nailo a zi ding la in, a tate hong pian ciangin a bul panin pattah in a picing dingin khoito a, a manpha nuntakna a nei hidingin pattah picingsak to uh hi. Biakinn ah upate in pawlpi mite a omsa tawh nasem in kikum in vaihawm in genkhawm uh a, a hoih nasep sem dingin kalsuan uh hi. Khuasungah minam makaite in mi tuamtuam - pawlkhat bang cikmah a kimu ngei nailo nangawn huai in kaikhawm in kipawlna sungah a lunglut ding uh genpih in, a tup a sawm uh hilh in, a kisap uh tawh a kisap loh uh tawh, a lawp ding, a uuk ding, a nungzui dingin in zawn, zol uh hi. A ma muhkholhna lam tawn a paitek ding leh a nuam gam i tun ding genpih, musak, theisak in a tup a tun dong haksa taleh kuamah kinusia lo dingin thapia in tawsawn a, a pai lah ciangin zong zol bawl zel, maiet zel, kun' zel in paipih hi.\nMakai nasep leh Ulian nasep a kua a baihzaw ding, a kua a haksa zaw ding cih na tel theih ding ka umta hi.\nUliante a nuaia mite khempeuh amau sep ding ciat sem dingin thalawpsak, hilh in lawpsak ding hanciam hi. A omsa, a kizangsa nasep dan, mite uuk dan namte thei in tua bek tawh hihhih leh zong a mite mainawt zel, a sep ding uh khin den lel hi. Makaite in bel a upmawh loh penpen dan nangawn un vai hong om leh bangci sep ding, bangci nawk ding, a mite bangci kep ding cih nangawn luzanga sam pulh liangin a ngaihsut den kul ahi hi. A omsa omlo in a thak phuan den kawmin a sep a kul hun zong om hi. Sepsa dan bek zuilo in a kul leh sepsa dan nangawn pelh in mite kisap tawh kizuiin khel ngam, bulpat ngam kul hi. A mite khahsuah leh a tup tunglo ding ahih manin a mi leh a tup a thupina, a kisapna, a pawimawhna akibang ahi hi. A mite a tupna tunpih ding, guak tunpih lo ding. A mite tawh a tupna tunglo in a mite in lampialsan khin cih zong om thei hi. Tua manin makai nasep pen a baihlo ahi hi.\nTua ahih manin, makai ahi a, ulian ahi zongin a nunga hong zuite muh theih dingin a pai, a madawk zek mah a kisam veve ahi hi. Mite muh batloh a hat in a pai lehlah a mite in delhpha lo ding. Ziakai lua lelah mipi in hawmthawh in makhelh kha thei hi. Tua manin mite phak khom ciangah pai in a kisam vante, nate, pilna, theihna, siamnate a piak, a hawpsawn den akisam ahi hi.\nMuhkholhna a kisap tuaktuak hangin a kisam zaw diak bel makaite ading ahi hi. A huampi in mu thei dingin, a lungkiat sawmlo mi hiding hi. Haksa taleh a dinkhawl utlo, khawl kullo in pai ding cih lungsim a neimi ahih kul hi. A muhkholh metna leh hamphatnate peuhmah mitsi manlo lianga en a delhpih, a lappih a kisam ahi hi. A haksat penpen hun in zong a phunlo, a ciaklo, a kipasalsak den mi, a kuhkalna leh a hanciamna mite in a paktat ding bek a deih hilo in khangsawnte in a etteh dinga nusiat thei mi hiding hi. Min leh za deih man hilo in, tuahphat metpih ding deihna bek hilo in, a hoih a pha khat sep ding a theih hangtak leh muanhuai taka sem ngiatngiat mi ahi hi.\nMakai cih pen mite kiangah a thu bek in a gen, kam bek tawh a sem hilo in mite muh theih dingin a semkhia, a lakkhia ahih hamtang ding ahi hi. Mite a huh leh a lak, a sem thei takpi ahih na a kidawksak ahih kisam hi. Ulian zong tua bang mah in. A tamzaw ah numei makai hiam, ulian hiam ahih leh a deihna uh hangtak in gen ngam in pulak khia ngam uh a; pasalte in numei zah in gen ziauziau ngamlo zaw hi. Khat leh khat kihona uangbawl in, a kisam thute siangtho tak, tangtak in kidong in kiho theite makai muanhuai, zuihtaak, ettehtaak ahi uh hi. A mipite kiangah a kisap uh bang hiam cih dong ngam ding, a mipite tungah lungdam thu ko ngam ding, a kul leh maisakna zong ngen ngam lel ding (a tamzaw ah makai khat, ulian khat adingin hihte baihlo thei hi). A zuihtaak leh a ettehtaakte in a neupen pan a lianpen dong a kibangin hopih thei uh a, a kisap uh a kibatloh hangin a kibangin en uh hi. Ama minthanna ding sangin a tamzaw hamphatna ding thupi masa hi cih khual hamtang a, a tup a tunpih man kei leh zong azom a makai, uliante in a tunpih dingin nusiat thei, nusiat ngam hi. Ama makaih sunga matut dingbek vai a gelte muhna sau neilote hi a, ama zoma makaite in zong a zop dinga nasep hoih a nusiat theite muhna sau nei, makai gina leh a muantak, a thudottaak mite ahi uh hi.\nTuni in hong kidong hileh - nang makai sem ut zaw maw, ulian sem ut zaw? Nang makaih sungin bangteng na gel a, nang ulian sep sungin bangteng na sem khia a; na nunga hong pai lai dingte zop theih ding na nusiat nasep manpha, bulpat manpha a om hiam? Nang hong kidot loh ciang na lungkiat ding namte na sem kha hiam? Nang bek hong kithupi bawl hileh cihte nusiat in na nei thei hiam?\nZomi khangnote in leitung kilumletna sungah hunthak kilut hi cih i theihna dingin makai leh ulian a kibatlohna, a kibatna, a haksatdan, a nopdan, a mawhpuak uh cihte kong luikhia gawp hi. Zomite in leitung mite kalsuan tawh kitona kal i suan ciangin hih bang thute i phawk ding a kisap hun om thei hi. I kim i kiangah minam khangto masate leh a khangto laitakte in a hun zuiin kikhel thei uh, kikhangkhan thei uh ahih manin a madawk toto suak uh hi. Zomi khangnote zong a madawk toto dingin Sian in hong siam hi.\nArticles 11:09:00 PM\nItem Reviewed: Makai leh Ulian Rating: 5 Reviewed By: Thang Thawn Tuang Guite


url: =Khusak Khua Taangthu Tom « Nikonghong\nHome » Chin » Khusak Khua Taangthu Tom\nKhusak Khua Taangthu Tom\nThuantak khua le Vomhzang khua pan Lophei, Limkhai, Thuklai ci te inntuan in khua a saat tak ciang Khuasakte in inn lua a, Thuantak le Vomhzang ah teang suak lai hi. 1729-30 hun pawlin Pu That Lang le a tate lampuina taw tulaitak Khuasak khua ii Khualui hawng ah khua khiinto hi. Tua khua sia khua saat thak in kingaisun ngawl a, Vomhzang khua a tuato bangin ngaisun ahikom khua min zongh Vomhzang khua min dang khat ahi “Khuasak” sia kipua sak paih hi. Tuabek dom ngawl Tualbawl ciang Vomhzang khua ah tual phuisam bangin kisam hi. Khuasak khua khiinto te min kihel sak ngawl hi.\nKhuasak te sia Thuantak, Vomhzang pan a tai khak bel Sizangte innlua ahi hi. Sizang ngeina teng lua suk a, hun khat ciang Khuasam Poai teng zongh Sizang bup atu Khuasak pan veu in kivawt hi.\nKhuasak sia Sizangte ii Khuapi khat a hina le ngaal lampui Pu Khai Kam ii khua a hina taw Mikaang ngamkeau te ii a laak nop bel khua khat sungah kihel hi.\nMikaangte in 4 Feb. 1889 ni in Khuasak khua simtham a, 1 July 1890 ciang Khuasak khua ma ah Sizangte le Mikaang kumpi kilemna kivawt hi.\nKhuasak khua ah 1957 kum in mawtaw theng hi. 1950 in Khuasak le Thaang telephone khau kithung a, telephone taw kipaupui thei hi. 1950 kum sung ma in Thuklai taw telephone khau kithung a, telephone khau thun na sa Voklaak dongin kipaupui thei hi. 1899 kum ciang American Baptist Mission Kawllai tan li saang kihong hi. 1920 kum ciang tua Mission saang tan sali dong kikhanto hi. 1925 kum ciang Mission tan sali saang kiphiat a, Kumpi te ii State Primary School kihong hi. 1945 kum ciang Sizang sung upa te vaihawmna taw Private Middle School (Manglai tan sali sang) kiphuan hi. Tua sang sia 1945 kum ciang Thuklai ah kitua ahikom 1925 kum in a kihong State Primary School sia om suak lai hi. 2002 kum ciang tua saang sia kumpi te in (မူလြန္ – mu-lun) sang suak to sak hi. SDA pan ADRA te palai sepna taw Japan huuna Hydro Power vawt thei tu kinga a, 1999 kum ciang Luipi ah kivawt in Thuklai khua taw kop in Tuimei (Hydro Power) kizangh thei hi. 2004 kum ciang SIDA pan huuna kinga a, SRBA zum te ii zeak tu le Khuasak khua ii neak tu Zonaak tui kila thei hi.\nKhuasak khualang vanpan\nBiakna taw kisai a kipat pan kipan Lawki ngeina kibia hi. 1904 kum ciang Pu Pau Suan te nupa le Pu Thuam Hang te nupa kop tungtawn in Tuiphum Tapidaw biakna kipan hi. 1912 kum ciang Laipian biakna hong theng a, pawlkhat in zui phot ahizong bo kik hi. 1951 kum ciang RC hong theng a, hun khat ciang bo kik hi. 1956 kum ciang SDA hong theng a, 1958 kum ciang Siyin Valley Seventh Day Adventist Church, Khuasak khua ah phut hi. 1987 kum ciang AG pawlpi om thua hi. 2004 kum in Chin Christian Centenary Poaipi Khuasak ah kivawt a, tua hunin khua sungah Lawki om nawn ngawl hi.\nSource: Khuasak Khua facebook\nTags: Featured, Khuasak\nBy thawngno in Chin, Sizang on March 17, 2016 .\n← Tuni Fukushima khualui\tCidamna le Natna Tatuam Pianna →


url: =Myanmar, Rakhine, Maungdaw sungpan khakhat sungin mi 84 kithatlum :: ZOMI DAILY\nMyanmar, Rakhine, Maungdaw sungpan khakhat sungin mi 84 kithatlum\nposted on 28 September 2017 at 12:31 pm Lomkholna: Myanmar, News, rakhine, Sawltak\nMyanmar, Rakhine State sung aom Maungdaw District sungah 2016 October leh 2017 September kikalsung bekbek in mi 163 kithatlum hi ci’n Myanmar Information Committee te’n Wednesday ni in Statement khahkhia uhhi. Tua asi te banah adangzong mi 91 bang mangthangcip cimawk hi.\nTua mi kithat leh mimangcip tepen Muslim Militants kici migilo te’n Kawlgam gamgi encik “border police posts” te asim, adona panin thupiang ahihi.\nAdiakdiak in tukum August 25 leh September 26, khakhatsung bekbek inzong akithatlum mi 84 bang phakhin hi. Tua aki thatlum tepen Muslims, Hindu, ethnic Arakanese, Daignet, Mro leh security forces te ahi uhhi. Tuahunsung mahin mimangcip pen 44 bang pha ci’n Statement ah genkhia uhhi.\nNung Sunday ni inzong Myanmar Security Forces leh Hindu khuasungmi te’n misiluang akiphum luang 28 tak leisung panin mukhia uhhi. Azingciang inzong adang luang 17 muhbeh leuleu uhhi. Hih misiluang tepen Northern Maungdaw Township, Yebaw Kya leh Kha Maung Seik khuageinai aom gamsung panin aki mukhia ahihi.\nTua misiluang tepen ARSA kici “Arakan Rohingya Salvation Army” te thahlup hiding hi ci’n Myanmar Government in genkhia hi. Hihtenglo adangzong misiluang akiphumsim omlaiding in ki ummawh ahih manin, kumpi thunei te’n azonsan laitak ahihi.\nUnion Minister for Social Welfare Dr. Win Myat Aye, Rakhine State Chief Minister U Nyi Pu, members of the National Human Rights Commission, senior military officers cihte honkhat Monday ni in tua misiluang kiphumna aphual ah a ending in pai uhhi. Tuaban ah asi te ii innkuanpih tetawh ki muhkhopna zong nei uhhi. Tuciangciang tua misiluang te lakah 25 pen Hindu innkuan sungpan hi ci’n ki theician khinta hi.\nRelated: Myanmar, Rakhine State sungah akiphum Hindu misiluang 28 kimukhia\nMaungdaw Township Public Health Department officials te’n hih misiluang te Forensic Inspections hoihtak bawl uh a, kanciansan laitak uh cih kiza hi. Tulaitak leitung gamtuamtuam te’n hih Rakhine State sung buaina hangin Aung San Suu Kyi leh apawlte amawhsak mahmah laitak uh hi a, hih Hindu misiluang te aki muhkhiatna tungtawn in amuhzia uh themkhat aki lamdang zawdeuhleh kilawm hi. Tuciangciang hih Hindu tepen Rohingya migilo te’n athahlup hiding kici a, tuahileh leitung in Myanmar Gorvenment amuhzia tampi kilamdangthei khading hi. Sawltak #zomidaily\nPrevious: Malaysia gamsung aom numei bekbek aomna biakna sanginn khat meikang\nNext: EU gamte’n Africa leh Middle East panin Refugee mi 50,000 laksawm\nSingapore Airlines ah nasem khatin zuakkikding Suai puaksak ahih manin kiman\nIndia gamah pasal khatin naupang kum 7 khat thatin asa ne ~ ZD\nKhasiangtho Pasian: A Tendenna leh A Ciaptehna ~ Rev. Zam Khat Kham\nIndia, Uttar Pradesh State sungah meileng tuahsia, mi 63 sikhin ~ ZD\nKuala Lumpur khuasung aom Mid Valley Megamall ah meikang


url: =Jesu bek hi :: ZOMI DAILY\nJesu bek hi\nposted on 19 January 2015 at 5:05 pm Lomkholna: Biakna, News, Suanno\nLeitung i nuntakna ah lungnop hun a om zel mah bangin i lungkham hun ong tungzel hi. Tha hat i kisak hun a om mah bangin thanem i kisak hun zong om veve hi. Manlang i kisak mahmah hun a omsam hangin manlang theilo a i ziakai mahmah hun om thei hi. Pil mahmah i kisak hun a om sang hangin hai i kisak hun om thei hi. Nuamsa in i omlai hong ki-it sam hangin zawngkhal in i om ciang kuaman hong deih lo in hong taisan khin uh hi. I thahat laitakin hong kibel ngeingei in, i thanem ciang hong kitaisan mang khin hi. A hizongin nang hong taisanlo hong nusialo khat om hi cih phawk gige in.\nLeitung mihingte tung ah lungnopna ding i zon hangin tomno sungbek hilel a, tawntung lungnopna hongpia thei Jesu bek hi. Simmawh bawlsiatnate thuakin i om ciang hong taisanlo hong nusialo in Jesu bek hi. Nek ding neilo i omciang miten hong taisan khin zongin hong nusialo hong taisanlo in Jesu bek hi. Lamet bei cihna ding theilo in i om laitak nangawn hong nusialo in Jesu bek hi.\nSanggam aw dahna kahna lungkhamna na tuah ciangin mite hehnep ding ngaak ken khial kha ding hiteh ki hehnem zolo ding hiteh. Bang mah neilo, simmawh bawlsiat nasuanno tuak ciang midangte huh ding lamen kha kei-in ong ki huh kei leh na khasia kha ding hi. Lungkhamna, lungkiatna, thanemna, kahna dahnate na tuak ciang Leitung mite tungah lamen ken tomno sung bek hi ding a, cik mah huna ong nusia ngeilo hong taisan ngeilo Jesu lawmin lecin na lamet na muan ngam na zahzah aman ong sik ding hi.\nPrevious: Tulaai Leitung Thuthang Tuamtuam Updates Jan 19 ,2015\nNext: Maitang Puakzia (Body Language)\nHong Kong vanlengtual sungah meikang in mi 1 liam\nHunthak numei le khantohna ~ Pau Sian Lian


url: =Sept 26, 2020 A Tawpna-ah Suakta | 13th SABBATH: GUINEA | Maria, 29 ~ MUC\nSept 26, 2020 A Tawpna-ah Suakta | 13th SABBATH: GUINEA | Maria, 29\nAdmin 9:03:00 PM Articles, MISSION NEWS\nA Tawpna-ah Suakta\n13th SABBATH: GUINEA | Sept. 26\nMaria in Khrih nusia lo-in upna mah zui veve ahih manin a nu in Maria sih theih nadingin vaihawm tawntung hi. A tawpna ah a nu in a tuidawn sungah ihmut suahza khah hi. Maria in tua tui dawnkha ahih manin khua phawk nawn lo a, a sanggam nu khat in khua-ta khat a om a sanggamte omna ah va puak hi. Maria tapa kum 5 a pha khat in zui hi.\nMaria nu in sumhau mahmah khat hi. Huang gol mahmah khat nei-in, inn hoih tampi zong nei hi. Huangkim khempeuh ki-um khin a, kongcing kikoih hi. Maria in tua huang sung inn sung khatah tawh kikalhcip-in kikoih hi. A nu in Nigeria dawisa mi khat sumguai-in Maria in Jesuh a nusiat ding sawl hi.\nMaria in dawisa pa tungah, “Ka si zongin cihmah hun-in Jesuh ka nial ngei kei ding hi. Biakinn ah ka kikhop theih loh hangin Jesuh mah ka bia veve ding hi. Jesuh in mun khempeuhah om hi,” ci hi.\nDawisa pa in, “ Na nu in tam veipi thah ding hong sawl hi. Ahi zongin na suakta den hi. Jesuh sangin vanglian zaw khat ka nei hi, ci-in dawng kik hi. Dawisa pa in na vui pawl khat leh tui hel-in Maria dawnsak hi. Tua khit ciangin a pumpi tungah zut khat nei hi.\nJesuh nial ding maw, si zaw ding, ci-in pulaak hi. Maria in cihmahin Jesuh ka nial ngei kei ding hi. A nu in dawisa pa tawh kipawl-in, ni khat Maria maitang na tui khat theh hi.\nMaria maitang khempeuh bawkgawp a, a zingciangin si luangkhia hi. Maria tapa Mark in a nu in bang tuak hiam cih thei lo-in lungmang mahmah hi.\nMark in a nu maitang khempeuh bawkgawp amuh ciangin kap hi. Ahi zongin nitak lup ding sial-in a nu tawh thungen khawm hi. Maria sanggam nu Hadja in zong thungen dingin sawl hi. Hadja zong thukim-in ahi zongin a nu muhna-ah thungen ngam lo hi.\n“Jesuh aw, hehpihna tawh ka nu damsak in” ci-in thungen hi. Kha 7 a cin khit ciangin Maria in tha bei-in zawmgawp a, lampai zo nawn lo hi. A sa-te mut tawh kibangin uih gimnam hi. Hadja zong lunghimawh-in Maria lawmte Adventist thu-um mi khat va ko hi.\n“Maria a si ding hi ta hi, hehpihna tawh thu hong ngetsak un, ci-in ngen hi. A lawm in Maria tawh kiho dingin ngen a, Maria in tua bangin a pau zo ding hi lo hi. A lawm nu in maan zaih-in, na nu bawl-in hih bangin a piang hi, si leh deih hi, ci-in pulaak hi.\nMaria lawm in a pawlpi mite tungah pulaak-in thungetsak uh hi. Guinea gam sung a om Adventist thu-um mi khempeuh in Maria adingin thungen ciat uh hi. Ni 4, 5 khit ciangin Maria lawmnu in Hadja hopih kik a, Maria adingin hamsa lua ding hi, a suahtak theih nadingin vaihawmsak in, ci-in gen hi. Sum a kisam bangbang kei ma’n hong khak ning ci-in Maria suahtak nadingin kikum uh hi.\nMaria lawm Adventist thu-um nu in Guinea Adventist makaipipa Jacob Gbale tungah za sakin, Conakry khuapi zuan dingin mawtaw leh sum kisam vaihawmsak uh hi.\nA nu in vai tuamtuam tawh a vak khiat kalin Hadja in mawtaw khat cial-in Conakry khuapi zuan dingin Maria pusuahkhiat pih hi.\nMaria leh Mark in biakinn huang sungah giak dingin a tun madeuh-un, biakinncing pa in hai kungtungah gul eng gol mahmah khat mu-in a lawmte a sap kal-in tua gul taimang hi.\nMaria in gim khin mahmah hi. Upa-te leh sia pa in sathau zut-in thungetsak uh hi. Tua bangin thu a ngetsak laitakun Maria in khuaphawk lo-in sual tungah khia suk hi. A khuaphawk hun ciangin a tunna mun lamdangsa-in a pumpi khempeuh thaaksa hi. Lupna tungah lumsak hithiat kik uh a, tua bangin a lup laitak mahin mel tuamtuam nei gul khat kongkhak panin hong lut ding kithawi thawi hi. Tua gul pen a zan ni-a hai kung tung pan a taikhia gul mah hi. Tua gul in pi 3 bang sau ding a, that dingin a zon uhleh kua vang sung khatah lut-in , pawlpi mite in meitui sungsuk uh a, mei tawh hal uh hi. Tua gul zong hong pusuak khia-in Michel in a khe tawh tuancil gawp a, gul lutang suzan hi.\nTua zawh a sawt lo-in a mi kithei lo khat in Maria phone-in hopih hi. Maria in a phone sang ngam lo hi. Ahi zongin a phone ging tawntung ahih manin, hih pen thupi khat hinteh ci-in Maria in dawng hi. Hadja in hopih hi-in, Maria tungah “ A hun lap lian hangh eey, tu-in ahihleh dam niteh, ci-in pulaak hi. Maria in bang hangin maw, ci-in dong hi.\nHadja in “Ambulance ging na za hiam, ci-in dong hi. Maria in ka nu bangci a hia, ci-in dong hi. Hi lo, Nigeria dawisa pa inn tung nihna pan khia-in a lu leh suang kitat, si pah hi, ci-in gen hi. A zingsang ciangin Maria cibawkte damdam-in hong kiam pah hi.\nMaria in Jesuh a upna hangin a nuam mahmah inn, mawtaw leh a sai hoih mahmah nusia hi. A nu in Maria sih ding vaihawm den hi. Tua hangin Mark leh Maria bu kawikawi uh hi. Ahi zongin Jesuh a itna uh lian zaw hi. Maria in amipihte lakah Pasian thugen dingin thungen hi. A mipihte zong Pasian thu-um mi suak dingin deihsak hi. Jesuh hong itna kei kia bekin theih ding hoih lo hi, ci hi.\nGuinea gamah Seventh-day Adventist thu-um mite in hamsatna lianpi tawh kidim uh hi. Suakta takin Pasian bia thei lo uh hi. Bawlsiatna thuak uh hi. Mark leh Maria adingin thungetsak in.\nTu quarter Sabbath 13na sumpi in Guinea gam Conakry khua-a sanginn adingin kipuak ding hi. MUC in Sawbua sanginn adingin kipuak ding hi.\nNung Sabbath-in kizaksaksa om bangin tu-ni Sabbath in quarter cinh Sabbath hi. Sumpi khiatngei a zah thum khia ciat ni.


url: =A KIKHEN THEILO GAMTHU LE MINAM THU (Politics and Nationalism) Rev. Cin Ngaih Thang - Laibu Saal\nHome > Thuluui/Articles > A KIKHEN THEILO GAMTHU LE MINAM THU (Politics and Nationalism) Rev. Cin Ngaih Thang\nA KIKHEN THEILO GAMTHU LE MINAM THU (Politics and Nationalism) Rev. Cin Ngaih Thang\nA KIKHEN THEILO GAMTHU LE MINAM THU\n(Politics and Nationalism)\nVice President, ZBCM\nThu Kong Honna\n“Zomi Youth Association–ZYA, Kalay” a kiphuhzawh kum 10 cinna Magazine laibu ading Article khat gelh dinga, ZYA makaite kiang pan cialna ka ngah ciang, lungdam angtang mahmah ing. ZYA Kalay in i minam ading na hoih le vai thupi pawlkhat semkhia khin hi. Tuate lak pan khat le nih gen pakleng, sisan tawh mihing hutna nasep (social care) le kumpi tung pan theihpihna lai (Registration) ngah khin ahih man, minam ading angtanhuai kipawlna kip khat hita hi. Mailam ah minam khat ihihna akip akho semsem nadingin khuambul khat (foundation) le kipumkhatna a piantheih nadingin a madawk (frontier) kipawlnapi khat hi ding hi, ci-in ka ngaihsun hi. Topa Pasian in khangthak Zomite kipumkhat le a khantoh semsem nadingin hih kipawlna hong phungcingsak henla, hong tangzaisak semsem ta hen.\nHih thulu pen thu thum tawh hong hualkhawm ning. Khatna- A kikhen thei lo Zomite; nihna- Gam le leitang thu; thumna- Minam thu hi. I gennop thu genpah hileng, gam thu le minam thu pen thunih tawh a kibat hang, a kikhenkhia thei lo tui le nga tawh a kibang hi. Ngasa in tui tawh a kikhen theih loh mah bangin, minam le gamthu zong kikhen thei lo hi. Minam a om manin gam om thei hi a, gam in tua minamte a kipsak ahi hi. Gam khangto cih ciangin a sungah teng minamte khangto cihna hi a, gamnuam cih ciangin gam mite lungnuam khamuang takin nungta cihna hi. Mikang pau in zong ‘mother land le mother tongue’ cihpen kammal nih a bat hang, minam khat hihna a gennopna hi. Tua mah tawh a kibang hi. Gam le minam, minam le ngeina, minam le makai, minam le biakna, biakna le ngeina, cihte thukhat ahih loh hang a kikhenthei vetlo thute hi a, a kisungzop vive hi. Tua mah bangin leitung mun tuamtuam ah a om Zomi min tawh kipawlna khempeuh in zong gam le minam itna veina tawh nasemte ahi hi. Kipawlna min le tup le ngimte a tuamciat tawh a kibat hangin i lungtup le sepnop thute uh a kibang vive, a kisungzop vive ahi hi.\nKei muhna ah, Zomi Youth Association-ZYA kipawlna i hoihna le thupitna ka pulaknop mahmah thu khat in, i minam le gam sungah om party, biakna, behlephung, khualetui, venglepam, mimal innkuan, le pauleham kuamah deidan nei lo, mipih sapih tathuaite tan, kephuaite kem, huhhuaite huh in, minam a cing a kem kipawlna le nasepna ahi hi. Minam ai awh a palai na a sem ding kipawlnapi khat ahi hi. Hih ZYA kipawlna pen Zomite tenna khuate, Biakna makaite, Khua hausate tawh a kikhen thei lo ding kipawlna hi. Khangthak Zomi makaite in i khualetui, i omna ciat ah ZYA phut ding i masuan ahi hi. Kuamah mimal neihsa hi loin, minam neihsa, mailam ah khangthak Zomite hong hualkhawm ding minam kipawlna minpi khat ahi hi. Giabang zunkhawm thei leeng hunkhat ciang, ‘CENTER COMMITTEE, ZYA’ min tawh gamsung or gampua (national or international) dongin i kikhaihkhop theihna kipawlna hong hi ding hi. (Gtn: USA, UK, Germany, Japan, Korea, Singapore, Malaysia branch le Yangon, Mandalay, Kalay, Tedim, Tonzang, Cikha Branch khempeuh a khaikhawm ding minpi, cihna hi.) Hih ciangdong i tunzawh nading mukholin i khua ciat ah ZYA kipawlna phut ciat ni. Simlemal saklekhang ah a om a kikhen thei lo Zomite tuibang kigawm nading kipawlna hisak ni. Khaubang kihualkhawmin giabang zunkhawm ciat ni.\nI pu le pate in khua khat a sat uh ciangin, Hausa, Siampi, Tangko, Sikseek, cih bangin mi nam li tawh khuasat uh hi. Khua sung kilem nading le a bucing khantohna a omtheih nading deihna hi. Khua sungah kilemna a om nadingin, thu vaihawm Hausa, damlote damna dingin Siampu, thu kizaktuah nadingin Tangko, lokhawh singpuak ankham nadingin a kisam vanzat ading Sikseek, cih bangin a bucingin khua nasat uh hi. Hih thute pen nuntak khawsak a picin theih nadingin a kikhen thei lo thute ahi hi. Tua hinapi tuhun ciangin khuathu gamthu (politics) cih kammal pen kikihtakbawlin ei tawh a kisai lo danin ngaihsunkha hi hang. Khua le tui khangto nuam napi hausa deih lo, innkuan khangto nuam napi nu le pa deih lo tate tawh kibang hi. Hih thu a lipkhaphuai, a lauhuai thu hi peuhmah lo a, i khantoh nadingin a thu omzia kan a theih ding, sep le bawl ding a omte sepkhawm in, pawlbawl le lawmbawl ding thu hizaw hi. Hong uk kumpite kihta un ci lo a, zahtak le pawlbawlin a thu uh na mang un, ci hi. Gam khantoh ding deih napi kuamah in sem kei leng kua sepsa tawh khangto ngei ding ahi hiam? Gam khangto i cih pen a sungah teng mite tungah kinga hi. A lunglutte bek i sep ding hi lo a, a lunglut lote nangawn in zong a panpih ding thu hi. A lunglut lo a sem thei lote in zong a lunglutte hong makaihna zui-in tha i piak leh a sem mah tawh kibang hi. Mi pawlkhat in politics cih a kammal nangawn zadah in, kihtakbawl zawzen hi. Pasian thu tawh a kitukalh danin ngaihsun uh hi. Pasian in Hebrew mite bawl a, a ten nading uh gam pia hi. Tua gam a luah theih nadingin a hun zui-in kamsangte zangin a hunhunin a makaih ngiatngiat Pasian hi. Pasian pen gam le minam a it mahmah makaipi pa (petriotic God and political leader) hi.\nTua hi a, Pasian in Adam pan Noah, Abraham, Isaac, Jacob le Josef, Moses le Joshua khang dong ah, a mite makaihin a ten nading uh Kanaan gam a luahsak pa hi. Minam ki-ukna a hoih nading le a khantoh nadingin a khangkhangin minam makai ding a pia pa hi. Pasian in Israel mite suakta taka Kanaan gam ah a tentheih nadingin haksatna sungah ompihin a makaih pa hi. Pasian pen Israel mite suahtak nading a makaihpa le gal a dosak pa (independent leader and fighter) ahi hi. Tua hi a, minam khatin i piankhiat nak leh gam kisam, minam makai a kisam pah ahi hi. Gam thu le minam thu, minam le makai cihte kikhen thei lo hi. Politics a lunglutte in, ‘gentheih haksatna thuak ding, thongkia bawlsiatna thuak ding’ cih ciang bek kingaihsun a, khial mahmah hi hang. A beisa i gam ki-ukzia in hong thuzawh zong hikha ding hi. Gam le minam cih pen, mihing khatin i piankhiat nakleh a kikhen thei lo nu le pa, zileta, silhleteen, nekledawn tawh kibang hi. Minam lian khat in gam khat, lai khat, ngeina khat, ki-ukna khat (federal state) tawh kalsuan ding pen a ngeina hi. Minam khat a khantoh nadingin gam khat ki-ukna khat (one nation-one government) tawh a kalsuan loh phamawh hi. Gam thu i cih in minam suahtakna le khantoh nading thu a gen hi a, kikhen thei lo hi. Kumpi gam a kip nadingin gam mite vaihawmna le thuneihna kisam hi. I gam le leitang tungah thu i neizawh nadingin bangteng thei masa ding, bangteng sem masa ding, bang cidan a sem ding, bang hunin kipan leng zo thei ding, bang phattuamna ngah ding, cihte zong theihkholh kul hi. Gam kep zawh nading pilna le siamna, tha le ngal neih ciang bekin gam le minam kipin khangto ding hi.\nMinam khat i tup le ngim a thupipen in gamsung ki-ukna hoih nading, gam mite kizopna hoihin lungnop suahtak nading, pilna le siamna ngah nading, cidam thahat nading le a bucing khantohna ngah theih nading thute ahi hi. Gamsung a hoih nadingin ki-ukna thukhun hoih kisam hi. Tua hileh thu vaihawmna nuam ding a, mipite na sep silbawlna, nekledawn sumlepai zonna, pilna siamna sinna ah khangto in, kizop kikawm-tuahnate manlangin, nekletak zonna le innlelo giahna khawlna ah kuamah lungkham nawn lo ding hi. Hih thute in minam tawh a kisai thu hi a, ‘politics’ i cih tawh a kikhen theilo thu hi. Minam khantoh nading pen gam ki-ukna thukhunpi tungah tampitak kinga hi. Thukhun in gam mite a lian a neu, a zawng a hau deidan loin hamphatna a kikim ngah theih nading lampi hi. Thumanna le suahtakna (free and fair) bulphuh in, tulaitak i kumpite in zong gam mite suahtak nading le a kilekkim khantohna ngahtheih nading mitsuanin thu kikumkum, a gelgel laitak uh ahi hi. Democracy gam a khangto gam i suah nadingin Khristiante in zong thungetna tawh ma i pankhop ciat ding i vaipuak thupi khat ahi hi.\nTulaitak in, 2008 kuma kibawl Kawlgam bup Thukhunpite bawlphat ding lunggulhna pen, zaangmi le singtang mi, minam neu le minam lian, kuamah kideidan loin, suakta taka thuvaihawm theihna (federal state) le minam alian le aneu kuamah deidan nei lo, a kibang hamphatna ngahkhop ding (minority right) deihna hi. Pinlong agreement in hih thu a gennuam hi. Tua hi a, Pasian le minam, minam le suahtakna cihte kikhenkhia thei lo hi. Pasian a it takpite in a minam zong it ding hi. Moses in a mipihte a it luat man Egypt mipa that hi. Pasian in, tualthat pa ci-in mawhsak lo a, minam itna nei ahih man teeltuam Hebrew mite makaih zo ding hi, ci-in muanzawkna-in nei hi. Israel mipite a makaih dingin Pasian teelna ngah zawlai hi. Minam itna a nei lote Pasian in minam makai in teel ngei lo hi. Jesu ka it cinapi a mipihte a it lote pen itna a nei lo, Khami a kisak hang a sa mite hizaw hi. Pasian na itna zahzah tawh na minam na it thei bek ding hi. Minam itna cih pen Pasian a it mite sungah om hi. A khatna ah Pasian it ding, nihna ah minam it ding, thumna ah mipihte ading na hoih sepsak ding pen Jesu hong sawlpi nasep ahi hi.\n4. Kuate’n Sem Ding?\nGamsung ki-ukna le thuvaihawmna ahoih nading pen a sungah a teng gammi khempeuh i vaipuak ahi hi. Tulaitak thuneihna a len kumpi a sem ‘ruling party’te bek hi loin, gam mipite, thu kizaktuahna media nasemte, kumpi nasemte, khuasung hausa makaite, gamkhen le gambup tangmi makaite’ le political party-te in, ma pangkhawm diamdiama i sep ding thu ahi hi. Minam a it taktak biakna makaite le party-te ma pankhop ding hun hita hi. Mimal hamphat nang bek a zong makaite le party-te nial ngam ding hun hita hi. A beisa hunin minam omzia nampi nih tawh kikhen a, hong uk kumpi nam le ukna a thuak minam ahi hi. Thuman kigen ngam loin suahtakna om lo hi. Tu hun ahihleh thuman tawh nasep hun le suakta taka genkhiat theih hun hita hi. Thuman mite nasepte panpih le zuipah thei in, a thuman lo mite nasepna hilh in nialpah ngam leng, gam makaite in pilna le hoihna-in hong nei ding uh hi. Gam ki-ukna a hoih nading le minam khantoh nading pen Pasian lungtuppi pen hi. Nuntakna hong pia bek hi lo, a dimlet nuntakna hong pia nuam hi. (John 10:10).\n“Sik tem khat a hiam nadingin sik mah kizang hi” a cih bangin, minam khantoh nading mipi mah in a seek a bawlphat kul hi. “Suangpi a kip nading suangneu in thek” a cih mah bangin minam a khantoh nading pen a mipihte mah in a huh, a zun kul hi. “Mi hangsante in tangthu piangsak a, mipilte in a tangthu gelhsak hi” ci hi. Takkheh! ci-a kipan ngam, sem ngam thuakngam leng gualzawhna piang ding hi. Diamdiam liailiai-a kalsuan khop ding a hun hita hi. Gam le minam sungah daihna le nopna a omtheih nadingin mipi le tangmite vaipuak hi. Mipite in lung kituakin gelkhawm semkhawm leh gualzawhna om ding hi. Thukhun hoih le ki-ukna hoih in, gamsung ah kilemna daihna om ding hi. Gamsung ah kilemna omleh minam sungah lungmuanna om ding a, khantohna bucing hong piang ding hi. Tua dingin Zomi khempeuh tungah hih vaipuak kinga hi. Thumanna le cihtakna tawh gam le lei i zun ciat ding kisam hi. Mipite pen makai hoih a sekkhia, a pokhiasak dingte hi hang. Tulai khangthak momnote tu mahmahin minam ading makaite ihi pah hi. Nang le nang kithei in. Kimuang ngam inla kipankhia ngam in. Zogam le Zomite in nang hong ngak hi. Nangma sep ding hong lamen hi. Nangma pilna le siamna tawh na lianpi kisem zo ding hi.\nGam le minam a kikhen theihlohna thu i sut mah bangin, minam le makai, nuntakna le khantohna thute kikhen thei peuhmah lo hi. Tua bang mahin minam le ngeina, minam le makaihna, kipiakkhiatna le sepkhiatna cihte kizom dimdiam hi. Gam le minam a khantoh nadingin, numei-pasal, a lian a neu, gam mi khempeuh in i vaipuak ahi hi. Politics i tup le ngim bulpi pen in gam le minam kilem nading; a bucing khantoh theih nading; thu vaihawmna le na hoih sepkhiatnate ahi hi. Tua hi a, gam thu cih pen giimneih nawn kei ni, kihtak ngaihsut nawn kei ni. I innkuan sung nek le dawn a kicin nading nisima i sep i bawl teng zong gamthu (politics) mah hi pah lel hi. A lamdangpi le a thutuam hi peuhmah lo hi. Lawm le gual bangin ngaihsun in, pawlbawl ta ni. I minam makaite itna tawh thek in, i hihtheih zah tawh panpihin tha pia ciat ni. Mimal vai le kipawlna vai, Party vai le minam vai cihte khen siam ni. Gammi hoih khat ihihna thuman genna le cihtakna tawh kilangsak ni. Piakkhiatna le thungetna tawh panpih ni. Democracy gam i cih pen van panin hong kikhiasuk ding hi lo a, mipite sung panin a pokhia ding ahi hi. I minam in khangthakte’ gelsiamna, sepkhop siamna le gahphatna lunggulhin hong ngak gige hi. I Gam le minam, i minam le makaite pen thei leng, a sawt loin Zogam in kumpi gamkhat suak ding hi. Tua ciangin minam khantoh nading na lianpi kisemkhia thei pan ding hi. Zogam kumpi a lam ding, minam makai a sem dingin na kithawi ta hiam, Zogam in nang hong lamenin hong ngak hi. Nang zong semthei lua hi teh. Midangte sepzia tungtawnin pilna la inla, a hoihzaw a sem dingin limtak kitat hiam in. Gam le minam ading a kigingsa-in om in. Kalaisai, tua ni tua hun hong tun ding ngaklahhuai mahsi mataw!!! Lungdam.\nSource : ZYA Tin Jubilee Magazine Laibu (2005-2015)\nZYA-Myanmar in Zomi eLibrary ( www.laibusaal.com ) ading in phalna hong piak ahi hi.\nCin Lian Khai April 6, 2016 at 1:47 AM\nHoih mahmah eu\nItem Reviewed: A KIKHEN THEILO GAMTHU LE MINAM THU (Politics and Nationalism) Rev. Cin Ngaih Thang Description: Rating: 5 Reviewed By: Cinpu Zomi


url: =Dotna le Dawnna: Zika Virus natna i cih bang hiam? ~ Zingsol :: ZOMI DAILY\nposted on 9 September 2016 at 2:43 pm Lomkholna: Health, News, Zingsol\nZika natna hanga apiang lim le meelte koicibang hiam?\nZika lungno avei mi 5 ah 1 peuhmah cina uh hi. Tua a natlawhte ahzong naknat lualo uh hi. Tua ahih manin mitampi te in lungno avei gige lamuh amau le amau akitheilo uh hi.\nZika lungno avei te atamzaw pen cisa, asan liplep in ciphual (rash), guhbulte (joints) na, mitsan gega (conjunctivitis/ red eyes) uh hi. Atamzaw in lungno apua tho i pehzawh ani 2- 7 sungin atunga bangin natna kilanghkhia hi.\nZika natna neih le neihloh koici theitheih ding?\nCisa, asan, aphual liplep (rash), guhbul (joints) na, mitsan cihbanga na piangleh cidamna lamte tawh kimuh hamtangding. Tuabang te tuakin tunai a khualzin na na neihleh cidamna lamte gending. Tuapan Zika ading ahizong tuatawh akivalak natna tea hi Dengue cisa nat ahih keileh chikungunya te adingin si sit kul khading hi.\nZika ading zatui kibawlzia (treatment) bang ahia?\nDalkholhza (vaccines) aomloh mah bangin Zika piangleh ‘hih’ cih bang landing zatui kibawlna (specific treatment) omlo hi.\nZika Virus ngahloh nading kikoici daltheih ding?\nKidalna za (vaccines) om nailo hi. Natna ngahloh nading ahoihpen in nang le na innkuanpihte thopeh lohna ding in innsung, vengsung, khua sung ah thokang buk theih loh nading sep khol theih teng sep khol ding ahi hi.\nPrevious: Lungdamna Luankhi Album ~ R. Khaineu\nNext: Rakhine vai ah guptuam neilo in a langnih phattuam na dingin sem ding ci-in Kofi Annan in gen


url: =Tua Thusim pen Kilawmtatna Hi - Zomi Adventist Innkuan\nMarch 16 São Tomé and Príncipe\nTua Thusim pen Kilawmtatna Hi\nAgen: Vitalina Mendes Moreira, kum 57\nVitalina in a ta nihna suah nadingin kiginkholhna ah nakpi takin khial hi. A sisan nakpai lua mahmah banah, siavuante in sisan a thunsak na vuah a nam kibang lo thunkha sawnsawn lai hi. A ta pasalno bel hoih takin suak khia thei bilbel napi, a nu Vitalina ahih leh a kengtegel nak siat lua mahmah hi. A nuntakna a beilawh liang sangin, ci-in siavuante in a kengtegel tankhiatsak uh hi.\nVitalina kum 19 pha pan hi. A nausuahzawh kha kua acin khit ciangin zato pan hongtuak khia a, inn ah hong tung hi. Tua kaal sungteng in a pasal in cimphawng ding numei dang khat na muhbeh sawnsawn hi. A pasal pen inn ah tam om lua lo zaw hi. Lungkiatna khuamialpi in tuamcip ta ahih manin, Vitalina amahmah ki sihbawl sawm hi. Tua leh a lawm Seventh-day Adventist pawlpimi nupi khat vahawh zel hi. Tua nu in Vitalina’ puan ninte kaikhawm in a geinai-a om gun nawl-ah nipikaal simin sawpsak zel hi.\nTua Adventist nupinu in a pawlpimite tua nu’ huang puahsak dingin zawn zel hi. Vitalina ahih leh tua panpihnate hangin lungdam mahmah napi, a lung nuam hetlo in, aa’na mahmah hi. “Kei Adventist lah ahi lo pipi, hizah aa nong huh uh ka maizum lua, ka puante nangawn nong sawpsak uh,” ci hi. Puansawp ding tawmcik bek pia-in, a dangteng a khansungah seel hi. Nipikaal nih sungbang a lenglate’ kiangah, “Tua teng bek hi ei. Tukaal sungbel puansawp ding tam kei,” ci zel hi.\nTua Adventist nupinu in umh lo ahih manin zongkawikawi hi. A khankiu khat ah a lompi in na om takpi-a, tuateng zong sawpsak uh hi. Vitalina in amahmah-a, a nuntak theih nadingin Pasian’ kiangah thu ngen hi. A sawt lo-in khutpei puankhuiset lui khat hong nei thei a, amahmah in kisin tawm in, puanthaante at-in pheituamte hongkhui thei hi. A nasep hong lawhcing gawp ta-a, ta zong nga neihbeh lai hi. Tua zawh ciangin a pasal si hi.\nTua kawmkal ah pawlpi mi khat in Lai Siangtho kikuppih zel a, ahih hangin a mah lunglut khollo hi. A annek a khel ding ut lo hi. Tua khit ciangin Adventist pastor khat in 2012 kum in effort nipikaal 2 sung hong bawl hi. “Tua effort ah ka pai ciangin, Pasian in kei’ tungah hong sepsaksa thu tampite ka phawk pha saansaan hi” ci hi. “Puankhuiset khat tawh ka nuntak nadingin lampi hong honsak Pasian’ tungah ka lungdam mahmah hi. Tua mahmah zong lungdamna thumaan ka muh nadingin lampi honghon sakte’ lakah khat ahi hi,” ci lai hi.\nNitak simin kikhawm den a, a tawpna ah tui kiphum hi. A muh thak upmuanna pen midang te’ tungah hawmsawn nuamlua ahih manin, a ngaihsak ding mi amuh nakleh teci pangden mai hi. “Kei hong en mah ve vua,” ci-in a inn gei-a, a pai amuh peuhpeuhte’ kiangah, “Pasian in ka sungah na sem ahih manin ke’n na kasem thei hi. Pasian pen lamdang lua hi, nang zong amah na muanding ahi hi” ci pahpah hi. Tua bangin a muh peuhpeuh kiangah a gen denna tungtawnin, Vitalina in tai nih bang agamla Adventist biakinn ah mi sagih bang tunzo hi.\nVitalina in a inn pualam ah Bible Study group khat phuan a, mi guk ki tuiphum uh hi.\nA sawtlo in, ama’ tate nih tawh sim mi 40 kituiphum leuleu ahih manin pawlpi makai te-in amau’ veng ah biakinn khat lamsak ding geel uh hi. Innmun lei nading sum haksa ahih manin, Vitalina’ huangsung, a inn gei-ah donghu theipak dingin biakinn khat lam uh hi. Tua sing tawh kilam biakinn pen 2017 kum September in kizo hi.\n“Ka kong mai mahmah ah biakinn khat ka muhtheih manin ka lung damlua” ci-in a innsung-a peinei tutphah tungah atut kawmsa in gen hi. “Tua bek thamloh in mitampitak piangthak in tui a kiphum manin nuam zawkan lai ingh” cih beh hi. “Khrish kiangah mite tunpih theihna thusim taktak in, ‘lawmbawlna’ hi” ci-in Vitalina in gen hi. “kilawmtatna lo tawh mite, Pasian’ kiangah va tutzawh ding haksa hi,” ci hi. “Tua bang a ki kholhkhopna tawh amaute lawmbawl in tua khit teh biakinn ah ka zawn thei hi,” ci hi.\nAma’ Lai Siangtho taang deih penpen in, “Pasian’ gam le Ama’ dikna zong masa un, tua hileh na khempeuh hong kipia thuah ding hi” Matt 6:33, cih ahi hi. “Hih Lai Siangtho mun in kei tha hong pia hi, ahangin Ke’n Pasian ka masak sak ciangin Ama’n ka kisap khempeuh hong pia hi” ci hi. “Ka kisap khempeuh zong Amah in nei hi,” ci hi.\nTu kuata Sabbath 13 na sumpi khenkhat tawh Sao Tome a om mite’ kikhop nadingin biakinn khat kilam ding hi. Mission sumpi nong khiat manun lungdam mahmah.\nPrev post Voksa Tawh Buaina\nNext post စံပြအိမ်ထောင်


url: =Christian Hymn te’ tangthu: Tangthu Hong Gen In :: ZOMI DAILY\nposted on 18 March 2017 at 3:00 am Lomkholna: Article, Biakna, Hymn, Zamkhatkham\nTell Me the Old, Old Story (Sawltakte Tangthu 9:34)\nWilliam H. Doane (1832-1916)\nEvangelical Christian-te laka “Clapham Sect” a kicite’ laka khat ahi Arabella Katherine Hankey’ phuah ahi hi. (“Clapham Sect” i cih bel Clapham-a teng mihau Anglican Evangelical-te kilawhna min ahi hi. 1844 kuma kihawm Edinburg Review sunga article khat ah Sir James Stephen in tua mite lawhna-a a zat min kizang suaksuak ahi hi. “Clapham Sect” sungah mi minthang tampi oma, tuate’ lakah England gama sila neihna nakpia langpan William Wilberforce, bank nasepna lama minthang mahmah Henry Thornton, Clapham-a rector John Venn, East India Company-a director sem ngei Charles Grant, governor-general of India a sem ngei Lord Teignmouth, barrister minthang mahmah James Stephen, Evangelical makai minthang mahmah Zachary Macaulay, Parliament-a dissenting member William Smith-te kihel uh hi. ZKK)\n1866 kumin in Miss Hankey in i Topa Zeisu’ nuntakna tawh kisai la dan-a kiphuak laibu khat gelh hi. Tua kum mah-in a pumpi dam het lo-a, i dam loh i hat loh laitakin kammal telnop nono tawh lai gelh lehang mi kim in telnopsa hi, ci-in phawk hi. Tua mah tawh kizui-in Eden Huan panin Bethlehem bawngkuang sung, tua pan i Topa leitungah a om lai-a a nasepnate gelhkhia hi.\nTua laibu 1868 kumin kikhenkhia a, “The Old, Old Story” cih thulu tawh kihawmkhia hi. Khen nih kisuah-a, a masa lamteng “The Story Wanted” kici a, 1867 kumin kikhen hi. Tu-a la-a i sak pen hi pah hi. A nunung lamteng “The Story Told” ci-in kikhenkhia leuleu hi. Tua laibu kideih mahmah-a, kampau tuamtuamin kitei hi.\nHih lamal phuaknu Arabella Katherine Hankey bel England gama banker hau mahmah khat’ tanu hi a, 1834 kumin suak hi. A nu leh a pate Anglican pawlpi sunga kilang mahmah mite a hih uh hangin Evangelical lam pawlzaw den uh hi. A pa pen Anglican pawlpi leh England gam a thuzawh zo mahmah Clapham Sect-a member khat ahi hi. A neutunga kipan mah-in “Kate” ci a kisam Katherine zong a pa mahbangin evangelical lam mah-a pang den ahi hi. London khua sunga mizawng mihau a kuamapeuh adingin Sunday school phuan kawikawi-a, lawhcing mahmah hi.\nTua Sunday school pana khangkhia khangno tampite hunbut-a Pasian’ nasem suak uh hi. Laibu zong tampi mah gelh-a, Bible Class Teaching kici Anglican pawlpi sunga confirmation tawh kisai laibu leh la dana kiphuak lai tampi gelh hi. Tua laibute a kizuakna pana kingah sum peuhmah gamdang mission nasepna-in kizang den hi. Kum 30 pha panin dam lohna lianpi thuaka, damdam-a a noptuam ciangin a tunga i gen Topa Zeisu’ nuntakna tawh kisai laibu a gelh ahi hi.\nA la-aw a phuah gospel la dawng 2,000 val hi. Hih la “Tangthu Hong Gen In” (Tell Me the Old, Old Story) banah, “A Sia Ding Honkhia In” (Rescue the Perishing), “Hong Paisan Ke’n Migi Topa”(Pass Me Not, O Gentle Savior), “Nang A Hi’ng, Topa”(Draw Me Nearer), “Singlamteh Kiang”(Near the Cross), “Pasian’ Min Pha Ta Hen”(To God Be the Glory), “Zeisu Min Manpha Na La In” (Take the Name of Jesus) cihte kihel a, a tamzaw-in Fanny Crosby’ laphuahte a aw phuahsak denzaw hi. Rev. Zam Khat Kham (Christian Hymn te’ tangthu 2005)\nPrevious: Australia ah sangnaupang numei khat ii aphei tungpan Phone puakkham ~ ZD\nNext: New York Bus Terminal ah apuakkhamthei akoih pasal khat kiman ~ ZD


url: =Bang ci leh Nupa kituak thei ding? :: ZOMI DAILY\nposted on 6 April 2015 at 10:23 am Lomkholna: Article, SiamKhaute\nLeitung ah Nupa kithu tuak mahmah te zong khat veivei na kitawng thei zel veve uh hi. Nupa kihehsak, kitheisiam lo, kitawng cihte om thei tham hi. Nungak le tangval ahih lai a, kingai mahmah le kituak mahmah te zong hong kiteng khin le uh kitawng, kihehsak hun nei veve uh hi. Kitawt le Kihehsak hoih lo lam telmahmah a, kithutuah sawm mahmah a hanciam/panla den Nupa tampite zong Kithutuak lo, kitheihsiam loh hun nei zel veve uh hi.\nNupa kal kitheihsiam loh na leh kithutuah loh na hangin Nupa tampite kikhenin Innkuan kisia tampi tak om in, Tagah tampi na om lawh hi. Nupa kal buaina hangin Mipawl khat lunggim lua in, Anuntakna uh bei lawh kithat tangial in, Pawlkhat in alawm, Koppih maw, ahih kei leh midangte nuntakna bang na la tangial thei uh hi.\nBanghang a nupa kal buaina hong piang hiam ci-in vakan taktak le hang thupi vet lo pan hong kipan n ahi lel thei hi. Thupi vetlo na neucik pan hong kipanin atawpna ah thulianpi tak hong suak thei a, Buaina lianpi hong suak thei zel mawk hi.\nNupa kal buaina hong piangsak atangpi in: ih Lawmnu,pa tung ah ih mawhpuakna ih theih loh man, Numei or Pasal lamte zia theih luat hang, Nuntak khuasak haksat luat man, Sum zatdan kitheih siamloh man, Nasepna kiphawkpih loh man, Lungsim utdan deihdan kitheih loh man, Sep leh bawl kihuh,panpih loh man, Nu le pa zanthu kituak loh man, Nupa kal kimuang, cihtak loh man, Kham theih guih theih hang, Pasian phawk loh man leh adangdangte na hi gige thei hi.\nNUPA KITUAH NA DING A KISAMTE\n KITHEIH SIAM TUAK DING\nNupa kitheisiam tuak icih pen sum-le-pai in lei theih loh aman manpha ahi hi. Nupa aki theih siam nak u leh a hinkhua, nuntakna vuah, a sepna vuah, innkuan khosakna vuah leh Na tuamtuam te ah haksatna hong tung ta leh a kikaal uh cidam den ding a, lungsim khat tawh kalsuan khawm gige thei ding uhi.\nNupa kal ah kitheih siam na a tangsap, kisap leh bel nuntakna sung ah a nuam cih gen ding tawm mahmah ding a, ki hehsan leh kitawng cih te Inn sung ah om mun mahmah ding hi. Tuahangin nupa kituah na ding in kitheih siam tuah kitang sam mahmah hi.\n KICIAM NATE MANG NGILH LOH DING\nNupa bel kihehsak khak ni omthei tham a, lungsim anat mahmah ni zong om tham ding hi. Tuadan a koppih,zi/pasal ten hon hehsak khak uhciang, ahih keh koppih tung a I lungsim a sat vitvet lai tak in nidang a I kiciamnate ngaihsut kik ding hoih hi. Nungak-tangval ihih lai a ‘itna leh khualna tawh kong kem ding, ih cihte phawk kikkik ding ahi hi.\nI ki-it, ki-ngaih lai a igen te leh kiteenni a mipi leh Pasian mai a ikiciamnate i ngaihsut kik ciangin i lungsim natna leh hehnate hong dam thei zel hi.\n NUPA KAL A KUAMAH KIGOLH SAK LOH DING\nI koppih, zi/pasal toh ikal a bang hiam, thu a om ciangin midang kiang ah gen sese lo a ihih siang pah ding ahi hi. I\nkoppih tawh ikal a midang hong kigolh lut mawkmawk ding uh hilo hi. Midang tawh ikikal thu ah bel a uut teng hong kigolh, lut phial zongin I koppih toh ikal ah bel Jesu lo kuamah dang I cial loh ding hoih ding hi. Midang hong kigolh lut the ahoih lam sangin, asia lam piang zaw a, Na neucik zong thulian pi hong suak zaw thei mawk hi. I kikal ah midang hong kigolh lut leh bel ei nupa kal ikitheician zo nai kei a, mun awng lianpi omsak lai cihna hi.\nI koppih tawh lungsim nop lohna leh hehnate hoihtak gen khawm a kituahna ding lampi zong khawm ding ahi hi. Tua ahih manin Nupa kal ah Jesu Khris lo kuamah akigolh lut loh ding kitang sam hi.\n KI PANPIH TUAK DING\nTulai Leitung ah ‘numei na’ ‘pasal na’ cih om lua nawn lo hi. Ki panpih tuak a sepkhawm theih te sepkhawm ding ahi hi. Khat manlo, gimzen a kipeipei-in khat lah hih ding theilo a lum hithiat cihpen man het lo hi.\nNupa ki panpih tuak theilote a lungsim uh zong kigamla hi. Nasepna ah nupa aki panpih tuah ciang un a lungsim uh zong paikhawm hi. Koppihte nasep pen I hih theih lam hi kei mah leh ihih theih zahzah a ih panpih leh tua in kithutuahna piang sakin zathu zong hoih hi.\n HEHNA OM LEH KAMDAM A GEEN DING\nI heh mahmah laitakin mawkpau lo-in Thagum zat het loh ding thupi hi. Thagum ih zat leh anungciangin ih kisikna ding kisem kha thei hi. Heh mahmah laitak ih kam a ut teng gen, Kivuak ek sangin Hehna pen kamdam hoihtak a kigen ding hi zaw hi. Heh mahmah lai tak a kamdam agending cih pen thuhaksa mahmah hi a ahi zongin kisin leng hi thei lel hi. Kamdam a genkhawm theih pen nupa kal cidam na ding leh tate thunun/uk zawhna ding lampi hoih mahmah ahi hi.\n EI NOPSAKNA DING BEK NGAIHSUN LO DING\nMi pawl khatin koppih te ading khual khalo-in a utut in om in nungta thei uh hi. Ei lunglut dan, ei ngaihsut dan, ei nopsak dan, ei duhdan leh eikalsuan nop dan bek a ih lawm nu/pa kaih ding hi zenzen lo hi. Ih Koppih zong eidan mah a Mihing nuntakna nei khat hi in, lungdam thei, dah thei ahih lam ihphawk ding kitang sam hi. Tua mah bangin ih lawm/koppih ih lunglutna, duh, deih, utnate zong ngaihsut sak a lungdam sak kisin ding a hi hi. Ei nopsak dan a ih gamtat/tal pen Koppih thusim lohna hi pah lel hi. Amau ading ngaihsut pih a, nopna, dahna leh Lungdamna cihte ah kikup a, Anuam ahaksa ah ih thuakkhawm pih ding ahi hi.\n MIDANG TOH KOPPIH TEH KAK LOH DING\nKoppih te midang tawh tehkak hetloh ding ahi hi. Midangte ei koppih sangin ahoih zawkna ih muh, theih leh zong ei apen tawh tehkak ding hi zenzen lo hi. Ei koppih in zong midang tampi te sang a hoih zawkna neikha ding ahih man in, a hoih lohna lam imuh ni in ahoihna lam zong muh sawm ding ahi hi.\nAtaktak in gen le hang ih Koppih pen midangte sang hoih ih sak zawkman in ih neih ahi hi. Tua ahih manin midangte koppih tawh ei koppih tehkak a, koppihte tung a phunphun cih te ciin loh ding hoih hi. I koppih tung a lungkim dan ding kisin a midang etlah nawn loh ding ahi hi.\n BUAINA HIH VENG PAHPAH DING\nBuaina, kitheih siamlohna, hehna a om ciangin sawt kidiah sak loh a hihveng sawm pahpah ding hoih hi. I heh lai mah a, kamdamin gen a, I koppih tawh kikup a veng sak ding ahi hi. Hun hong sawt ciang in I kal ah kitheih siamlohna ding hong kibehlap den ding a, asawt ciangin thu lianpi hong suak thei hi. Lungsim hong kigamla deuhdeuh ding a, na neucik ah zong kitawtna hong piang pahpah ta ding a, atawpna ah nupa kal ah I ut loh tantan kitung thei ding hi. Tua ahih manin Nupa ka ah hehna aom leh khawl lo-in genveng pahpah ding kitangsam hi.\n SUM-LE-PAI ZATNA KI THEIHPIH DING\nNupa kikal a kituah lohna hong piang sak ut mahmah te lak a khatin sum ahi hi. Koppih te tawh sum zatna kitheihpih tuah hamtang ding ahi hi. Khasum lak ciangin sum zat/zek ding dan kikup a Budget gel khawm hamtang leng hoih hi. Kha sum tam zaw pen in sum tam zek zaw ding cihna hi luan lo a, a kitangsam bangin sum zat khawm ding ahi hi.\nSum zangsim cih pen hoih het lo a, nupa a ih neihteng ih zekkhop,neihkhop ding thupi hi. Sum in nupa kal ah siatna leh kikhenna ciang hong tun thei ahih manin I sum muhna, zatdan leh neih zahte kitheihpih a kikup ding thupi ding hi.\n TUP LE NGIIM NEIH DING\nNungak-le-tangval ki-it, ki-ngai a kiten mawkmawk a, maban bang cidan a nungta ding cih athei lo nupa Leitung ah tam mahmah hi. Nupa pen ta neih ding mah hi a, ahih hang ta neinei pongin tup-le-ngim neih loh pen hai huai leh hai na khat ahi hi. Leitung ah ih nuntakna ahang thei mel lo a ih om ciangin Nupa kal ah kiningna leh kituah lohna hong piang zel hi. Nupa in ih maban ah sepding, bawlding, (Goal) tupna kician ih neih ding kisam mahmah hi. Mailam ah sepding bawlding ngimna kician ih neih ciangin ih nupa in ih lungsim kigawmkhawm thei bek a, kithutuahna hong piang thei hi..\n PASIAN NEIH DING\nPasian pawk anungta nupate innkuan sungpen atangpi in kituakin, nuamin, cidam lawhcing hamtang se uh hi. Nupa kal ah Pasian liansakin hong ding ciangin kitheih siamlohna, kitawtna, kihuatna, kivuak cihte om lo hi. Pasian I kal ah hong ding a, hong gawmtuah Pa a, hong pang ciangin nupa lungsim mun khat ah luang, ut kibang, kitheihsiamna om in ki-it tuak takin kal kisuan khawm thei hi. Pasian nei nupa bel leitung ah midang bang in nei zolo in, pil lo in, nek zawnna haksa in, genthei ta mah le uh lungdam, kipak thei gige/den uh hi.\nLeitung ah nupa kutuak utlo leh kituak lo ding a kiteng kua mah om lo ding hi. Ki-it mahmah leh kingai mahmah akiteng, ahih kei leh kingai hetlo a kiteng te nangawn zong kituak a khuasak dialdial ding uh tek ding uh hi. Nupa tampi te in Nupa kal nuam mahmah in innsung khuasa ding a ut lai takun alam et loh pi uh innsung nuntakna haksa, nuam lo pen tung thei mawk uh hi.\nNupa pen ship or tembaw bang nih tawh kibang a, alangkhat ahoih mahmah hangin, alang hoih kei leh tui hong lutin tum mang veve ding hi. Tua ahih manin Nupa pen Khat hoihin khat sia cih om theilo a, ih nihtuak a hoih ding sawm a, hih leitung kituahna ding a pan lak khop,pan khop kitang sam hi.\nNupa ih cih pen Cycle tawh kibang hi. Pei lang khat hoihin Pei lang khat hoih kei zel leh taithei tuan lo ding hi. Tua ahih manin Nupa kal anopna ding, Innsung nuam ih lam theihna dingin apei lang nih ahoih kisam hi. Nupa pangkhawm a lungsim kituaktak a kalsuan khawmte bang a nupa nuam leitung ah kuamah om lo ding hi.\nTua ahih man in I koppih te tawh I kituahna ding atung a kigelh te zuihsawm in pan la ciat ni, Topa’n leh I koppih tawh kituak tak a innsung I bawl leh kuadang innsung I eng dia…\nasimte, Nupa kituak leh mite adinga etton/etteh tham cing ding Topan hong vualzawl tahen!\nHoihna sak leh na Share sawn vua, khat peuh in phattuam lawh ding!\nPrevious: Tuu laitak a nung ta lai mihing te’ ngaih sutding thu pawl khat\nNext: Japan Company minthang Suzuki te’n Kawlgam ah Factory khat lambehding


url: =Lesson 8: SATAN ZAWHCIPSA GALPA - Zomi Adventist Innkuan\nLesson 8 February 16 – 22\nSATAN ZAWHCIPSA GALPA\nSabbath Nitaklam Feb 16\nTukaalsung sim ding : Mang 12; Piancil 3:15; Isa 14:12-15; Dan. 7:23- 25; 2 Thess 2:8-12; Mang 13:13,14; Mang 19:20.\nKAMNGAH: “I sanggamte in, Tuuno sisan leh thuman a genna uh tawh amah na zo uh a, a nuntakna nangawn uh napia ngam uh hi.” Mangmuhna 12 : 11.\nMang 12 – 14 te in, hun nunung a dingin hong kiging khol theisak hi (Mang 15:1 – 2:5). Mangmuhna laibu a patna lampan a langbang in, Tapidaw hunsung a thuaksiatna teng vive pulaak khia a, a tawpna lam a lang in, Pasian gam hong piankik na’ng thu vive pulaak leuleu hi. A lian 12 na in, hun nunung leitung thupiangte nung a bang om cih lak hi. Khazih leh Satan in, a khang a khang a kidona te hong lak toto hi.\nPasian leh a mite’ gal ci-phapen pa in Satan a hihna Mangmuhna in honglak hi. Siatna khempeuh nungah amah ding kinken hi. A galzawh theihna’ng nunungpen in, Armageddon hi cih thei a, a hih theihtawp in hanciam mahmah hi. Mang 12 na in, Satan cikmahin gualzo ngeilo ding cih lungmuanna hong guan hi. Satan in, hun nunung abeibaang pawlpi pen, a hihtheih zahin do mah ta leh, Zeisu sung ah gualzo veve ding hi.\nMangmuhna 12:1- 4 simin. John in, mangsungah lim 2 mu hi. Lim masa in Nau-gai Numei leh a zom Gulpi hi. Tua numei kua hi a, bang hong hilh hiam?\nLaisiangtho in numei a cih teh, Pasian’ mite (2 Cor. 11:2) cihna hi. Numei gina in, thuman thutak a len pawlpi mite, leh, numei zualzang in, langdo Tapidaw te cihna hi. Mang 12 na a numei in, Israel te limpua (Mang 12:1- 5) masa a, tua khit teh, a neu 13 – 17 sungah, pawlpi maan pan a beibaang pawlpi hongpiang cih honglak hi. Tua numnei in, “Ni” puansilh in, “Kha” tungah ding hi. Laisiangtho in Ni a cihciang Khazih siangthona (Mal 4:2) hi. Amah “leitung khuavak” (John 8:12) hi a, a mite in tua khuavak lengkiksak ding (Mate 5: 14-16) uh hi. “Kha” in, khuavakneu (Piancil 1:16) a hih mah bangin, laisiangtho lui in, Khazih’ lungdamna thu genkhol a hihna honglak hi.\nJohn lim muh nihna ah, taanglai gulpi a hi, Satan, limpua “Gulpi” (Mang 12: 9) mu hi. A mei in, vantung aksi sehthum suah sehkhat a kaikhia hi ci hi. “Mei” cihciangin “khemna” (Isa. 9:14,15; Mang 9:10), zuau thu cihna hi. Kiphatsakna hangin vantungpan a kihawlkhia Satan in, vantungmi sehthum suah sehkhat (Isa. 14:12 -15) khemzo lai hi. Tua a khemsa vantung mite pen “dawino” te vive hi uh a, gupkhiatna nasep hong do den (1 Tim. 4:11) te hi.\nMangmuhna in, gulpi pen “lutang sagih leh kii sawm nei” ci in gen hi. Tua te in, Satan, Rome kumpi (Mang 12:4) leh Sikha biakna (Mang 16:13) a cihnopna hi. Gulpi in “Satan” hi a, Herod tungtawnin i gumpa hong thahsak nuampa hi. Kum zalom masa lai in, Tapidawte tungah nakpi tak a gal a do pen, Satan mah hi pah hi. E G White, Kidona Lianpi laimai 438.\nMangmuhna 12:9 sim le cin, Satan pen “taanglai gulpi” na ci hi. Piancil 3:15 na leh, “numei in a suah peuh ciangin, susia pah dingin, gulpi kiging” cihte bangci kizop nasa hiam? Mang 12:4.\nA kipatcil pan kipan, Satan in Messiah bawlsiat sawm tawntung a, Rome kumpi zang (Mang 12: 4), Amah suksiat ding hanciam (Matt 2:13-16) mah leh, Pasian in tua nau “Vantungah lato” (Mang 12:5) ci hi.\nSatan Lei ah Ki Khiasuk\nMangmuhna 12:7-9 simin. Vantungah gal om ci hi. Satan leitungah hong kikhiatsuk liang na dingin, tua gal in bang gal hiam?\nKidona lianpi kipat lai pekin Satan in Pasian langdo a hih manin, leitungah hong kikhiasuk pah hi. Pasian tokhom iplah in “sangpenpa kabang ding” (Isa. 14:12 -15) ci hi. Pasian do dingin ding mah taleh, lelhna tawh, leitungah hong kikhiasuk hi. Adam leh Eve khem in, leitung ukzawkna aana (Luke 4:6) hong ngah hi. Hih leitung pum uk in, vantung kikhopna ah zong, leitung ai-awh in va paito (Job.1:6- 12) hi. Singlamteh ah a guallelh pan kipanin, a mawhna daan uh a thuak masiah, hih leitung ah thongkia in ki omcipsak hi (2 Peter 2:4; Jude 6).\nSihna tawh Zeisu in a kimansuahsa khempeuh, tankik a, Satan’ omzia taktak teng zong pulaakkhia hi. “Satan’ maituam kibalkeek sak hi. Ama’ ukzawhna pen vantung leh a nungzui te mai ah, kilang takin hong om hi. Mithatpa, Zeisu sisan luangsakpa cih hong kitel ta in, amah, vantungmi hihna pan, a bul abaal in kilongkhia ta cih theita hi. Tua pan kipan a septheihna te ciangtanh in omta hi” EGWhite, Desire of Ages, laimai 761. Leitung mikhempeuh mit muh in, ukzawkna aana pen Satan kiangpan Zeisu tungah kipia ta hi (Eph. 1:20-22; Phil 2:9-11). Tua a hih manin Zeisu in, “Hih leitung thu kikhenzo a, leitung ukpa zong kilawnkhia zo hi” (John 12:31) na ci hi.\nSatan tung thu kikhen a, “gupkhiatna, tha hatna, ukzawkna leh vangliatna te Khazih in nei tawntung hi” (Mang 12:10) ci hi. Satan in Pasian’ mite bawlsiat theihna ciangtanh in kipia lai a hih hangin, a hun tom mahmah ta hi (Mang 12:12).\nMangmuhna 12:11 in galpa langkhat ah i kidaltheih na ding, bang hong hilh hiam? (Eph 6:10-18).\nLeitung ah Gal om\nMangmuhna 12:13,14 simin. Vantunglam kikhak-tanzo hi napi, Satan in kum 1260 sung pawlpi do tangtang hi. Pasian in a pawlpi bangci daan in panpih den hiam?\nVantung aa mawhzong denpa Satan, leitungah hong kikhiatsukna pen, Zeisu in ama nuntakna a piakkhiatna tawh kipsak hi. Satan in bangzah do taleh gupkhiatna nasep kisem ngiatngiat lel hi. Ama ukzawhna aana pen ki lakik ding cih thei a, Pasian in ama limsuun a bawlsa mite bangzah suksiatsak thei ding ka hiam cih hahkat mahmah hi. Khazih in, hehpihna tawh mite’ mawhna maisak a, ama a ding lah lamet bei hi ta a hih manin, tua mite tam a khem theihtheihna dingin hanciam mahmah hi. E G White, The Spirit of Prophecy vol 3, p 194, 195.\nKhazih in a ma itna hong buaksuk mahbangin, Satanin zong a hehna hong buaksuk hi. Himah taleh, Pasian in a mite hong kem in, kum 1260 sung sinsen, gamlak ah seelcip hi. Satan hong bawlsiat hun pen Mangmuhna in nihvei pulaak (Mang 12:6; Mang 12:14) hi. Tua te a nihmah in, kii no (Dan 7:23-25) huntawh zong a kituak hi. AD 538 pan AD 1798 sung teng Rome pawlpi in, biakna leh leitung ukzawkna aana hong nei hi. Napoleon’ galkap mangpa Berthier in Rome kumpi a mat ciangin, tua aana tawmveisung a bei a hihi. Hih hunsungin gulpi in numei a taailum dingin, a kamsungpan tui a luangkhiasak hi ci hi. “Tui” in mipi cihna hi (Mang 17:15). Rome Kumpi in Tapidawte bawlsia dingin galkapte sawl hi. Hun bei madeuh in “Lei” in tua tui valh a hih manin numei a suakta hi. Tua pen America ah biakna suahtakna kingah na ah hongtangtung hi (Mang 12:16).\nBawlsiatna kum 1260 sumgom cih ngaihsun in la: Ei deihna sangin, Zeisu hong kumkik ding ziakai zawtham pek cihpen, banghang hi ding hiam?\nA Beibaangte Do\nMangmuhna 12:17 simin. Hun nunung ciangin, Satan in kua dopen ding hiam?\nTawlnga/ beibaang cih kammal in, mipi te’n a langdo laitakun, a thuman a citakte cihna hi. (Kumpi masa 19:18; Mang 2:24). Hun nunung ciangin, mipi te in, Satan lam ah om ding uh a, mi tawmno khat 1798 khit a piang te in Khazih lam a om manun, Satan heh mahmah ding hi.\nMangmuhna 12:17 sung a beibaang te omzia thunih in bang te hiam? Hun nunung ciangin, Pasian lam a om i hihna bangci i theithei ding hiam?\nA beibaang pawlpi in, Pasian thukham lenkip hi. Mangmuhna 13 in, Pasian piak suangpeek mah bulphuh kik cih hong lakzo hi. Amasa 4 tengpen, biakpiakna hi a, hun nunung ciangin kua bia ding hiam cih hipen hi. Leitung in, sapi bia hi mah taleh, a beibaang pawlpi in, Piangsakpa Pasian bia (Mang 14:7) uh hi. Thukham 4 na, Sabbath in, Pasian pen piangsakpa cih hong lak a, hunbei dongin, tua in thu laigilpi hi ding hi.\nA beibaang pawlpi in, Zeisu teci panna (Mang 19 : 10); “Khasilpiak lai te” nei ding hi. Mangmuhna 22: 9 tawh saikaak leng, John “sanggam” Zeisu’ teci panna neite pen, Kamsang te hi a, John mahbang in teci a pang (Mang 1:2) te in, Kha silpiak laite nei ding hi. Tua lai te in, hunbei dongin amaute makaih tawntung ding hi. Tua hi a, ei Adventist te in, tua Kha silpiak lai EGWhite lai te i nei hi.\nTua Kha silpiak lai te sungah muhna thukmah-mah te na nei hiam? Tua te in, eite pawlpi te, bang nasep mabaan hong guan hiam?\nHun nunung Satan’ Sepdaan\nMangmuhna 12:17 in, leitung mite leh, a thuman Zeisu nungzuite nangawn khemna dingin, a nasepdaan te puahpha hi. Tapidawte tangthu sungah, Satan in, pawlpi sung lungkimloh na, aana lakna, a pualampan bawlsiatna cihte tawh Pasian do hi. Hihte tawh gualzawhna tampi mah ngah hi napi, Pasian misiangtho te in, biakna puahphatna nakpi’n bawl a, thumaan thutak mukik ta uh hi. Tua a hihmanin, Satanin, a hun neihsun tomno sungteng, a beibaang pawlpi do dingin “gal” bawl hi (Mang 12:17). A beibaangte a dona ah, kha nasepna, na lamdang mahmah te (Mang 16:14) bawl ding hi. Tua in Satan’ nasep daante sangsak semsem ding hi (Mate 24:24). “Khem” cih kammal pen (Mang 12 – 20) sungah om pahpah a, 12:9; 20:7-10) na te ah, Satan nasepdaan hi ci hi.\n2 Thess. 2: 8 -12; Mang 13:13,14; 19: 20 cihte sim le cin, hun nunung a Satan hong khemna te bangte khawng hiam?\nMang 12 – 20 sung tengah, Satan in leitung a huzaap nopzia hong lak hi. Leitung kumpite zangin, Rome kumpi gulpi mah bangin (Mang 12:4,5) “tuipi sapi” in hong zui a (Mang 12:6,15; 13:1-8); a tawpna ah “lei sapi” (Mang 13:11) hong tun hi. Mangmuhna laibu a zom omlai teng ah, Satan khemna namthum Sikha biakna – gulpi, tuipi sapi a hi Rome pawlpi leh a langdo Tapidaw pawlpi – lei sapi tuuno tawh a kibang; tuate Pasian langdona in hong zang hi. Pasian kiangpan lampial a, Satan tawh mapang-khawm in, “vanglian Pasian galdo na ni lianpi” (Mang 16:13) a dingin kigingsak hi. Tuate khempeuh, Zeisu hong kumkik ciangin, ki susia gai ding hi (Mang 9:20). Gulpi, Satan a hih leh, kumtul bei ciangin ki susia siang ding hi (Mang 20:10). Hih khemna te in nasia lua ding a hih manin, mi tampi te in kisiatna lam teel ding uh hi (Mate 7:13).\nSatan’ khemna te tel theih na’ng pilvang dingin, nihvei sitset hong kisam hi. (Mang 13:18; 17:9). Bang pilna hi ding hiam? James 1:5 na pan bang pilna i ngah thei diam?\nKidona lianpi laimai 518 – 530 sung a, Satan’ Thaang” thulu nei, E G White lai at na sim in.\nMangmuhna 12 na in, hun nunung ciang a. Pasian mite kiangah, Khazih leh Satan kidona hong telsak hi. Tuni a bangteng phukha a, a lauhuaizaw bangteng phukha lai ding cih hong theisak hi. Paul in zong, hun nunung ciangin, “Satan’ vangliatna tawh a gilopa hong pai in, lim leh na lamdang a pawlpawlte bawlding a, gitloh khemna a nam tuamtuam zangin, siatna a thuak ding mite a khem ding hi. Tua bang mite in, a suahtak na dingun, thuman sang nuamlo, deihlo uh a hihmanun, siatna a tuak uh hi” (2 Thess 2:9,10).\nMangmuhna in, Pasian muang a, mailam thu awlmawh ding hong hanthawn hi. Satan pen gal thahat mahmah leh pilvang mahmah hi napi, Khazih zo zolo (Mang 12 : 8) hi. Pasian’ mite a dingin, a beisa sung a Satan leh a vangliatna te a zocip khinpa tungbek mahah lam-etna ih nei hi. Ama’n zong a nungzuite tungah “a tawp dongin, kong ompih ding hi” (Mate 28:20) ci in hong kamciam zo hi.\nEi Adventist te, hun nunung a beibaang pawlpi i hihi. Hampha si hang. I mabaan te (Luka 12 : 48) en in. Eimau aituam gupna lungmuan omlo cih thei in bang kidop tuak hiam?\n“Satan’ thu tam genlua ta hang. Amah vanglian mahmah taleh, A lianzaw gumpa hongpia Pasian tungah lungdam ing. I galpa thu gen in, thungen in, amah ngaihsun in i omom ciangin, ei sungah amah hong lian semsem hi. Bang hangin Zeisu’ thu gengen lo, ama vangliatna leh itna ngaihsunlo i hi hiam? Satan in ama vangliatlam i theih ding ut mahmah hi. Zeisu lamto zaw un. Ama tungah ki aap un. Amah en in, amah suunzaw un. EGWhite, Advent Review and Sabbath Herald, March 19, 1889.\nTapidawte in, Satan, bangci bangin lamto uh hiam? Thukhat ah, a vangliatna hi lo a, a hihtakpi na i niallohna in bangzah in lauhuai hiam?\nPrev post Zi 3 Nei Mipa\nNext post Zirlai 8: HMÊLMA HNEH TAWH HNU, SETANA


url: =Malaysia, Cameron Highlands – Sungai Koyan kikal lamzikpi mencim :: ZOMI DAILY\nposted on 4 February 2018 at 8:31 am UTC+9:30 Lomkholna: Malaysia, News, Sawltak, World\nMalaysia gamsung ah nungsungteng guahtui tamluatna hangin, Cameron Highlands – Sungai Koyan kikal kikawmna lamzikpi pawlkhat mencim cih NST pan kiza hi. Zanni Saturday nitaklam 2:30pm hunpawl in mawtaw paina lamzikpi akicim ahihi.\nHih thupiang hangin palik thunei ahi District police chief Superintendent Azry Akmar Ayob in mipite tungah kidopding zaksakna nei a, mawtaw ahawl te’n khualzin ciangin hoihtak kidopding leh adiakdiak in zanlam mawtaw ahawlte kidop huai phadiak hi ci’n genkhia hi.\nHih lamzikpi kicim cih akizak ciangin Sungai Koyan Police Station panin Officers honkhat in delhpah uh a, aphual ah mawtawhawl te’n amuhtheih, akidop theihding in Signage leh Barricade Tape te koihin umcip uhhi.\nHih lamzikpi akicip laitak in mawtaw anakkha kuamah omlo bilbel ahih manin, hih mencim hangin asi aliam kuamah omkhalo hi ci’n Police Chief in genkhia hi.\nHih lamzikpi apuahkik dingin Police te’n District Public Works Department te zasakpah uh a, amanlang in ki puahkikding hi.\nHih buaina pen Roadcare Sdn Bhd te tungahzong kizasak a, akicimlo acianlai te amuanhuaidiam, mawtaw in anawkthei laidiam cih etcianna neisakding uhhi.\nMore: Philippines ah huihpi nawkna hangin misi kibehlap, asi 43, amangcip 45\nTulaitak Cameron Highlands zuanin apai lamzikpi te kihong veve, ki paithei veve a, ahi zongin Kuala Lipis khualam zuatna lamzikpi tepen ki khakcip photding cihi. Abeisa kalsungteng guahtui tamluatna hangin hihbangin mencim leitolh apiang hi ci’n thunei te’n genkhia uhhi. Sawltak #zomidaily\nPrevious: Lau kei in! ~ Tdkhen\nNext: Laitui khuasung lampi Kattaya kibawl & Tedim tuihamsa


url: =Khuaphawk in khuasuah theih nading :: ZOMI DAILY\nposted on 2 May 2021 at 6:46 pm Lomkholna: News, Politics, TedimPost\nThu thei mahmah tel mahmah i kisak thu khat pen a masa a thei i kisak mahmah danin a taktak hong hih loh ciangin omdan khat nuam mel lo thei a, tua pen lemin lem ta kei leh a lem dan keek khat a om hun om thei hi. Kam in khial lo hi, man mah ing e, a cih hangin lungsim tawng khat panin hi mawk mah veh e, cih khuaphawkna khat om hi. Tua bang thupiangte pen ‘Cognitive dissonance’ kici hi.\n‘Thutheihna’ ahih kei leh ‘thumuhna’ cih pen Mangpau in a tuamtuam – knowledge, cognition, conscious, conceptualization cih bangin kikhen dimdiam hi. Tutung hilai munah i gen nop khuaphawkna ahih leh Mangpau a ‘Conscious’ kici pen hi. Upmawh pong bek hi loin thei kisakna ciang bek zong hi loin ahi bangbang a taktak muh theih thukician hong hih ciangin lungsim tawng pan “Hi mawk mah ei” cih theihna, khuaphawkna leh khuatheihna thu a gen nuam ihi hi. Tua dinmunah makaite hi bek loin mipi zong a tam theithei i tun ding deih huai mahmah hi. Khuaphawkna panin kikhuasuak thei pan ding hi.\nHih bang pianzia pen tutung galkapte in ukna a suhkhiat khit uh ciangin in online tungah mipite gamtatziate en leng kimu thei hi. Tuate lakah a kitel mahmah khat in Rohingya buaina thu hi. A diakin khangnote in thumu ta, khuathei ta, khuaphawk ta uh ahih manin “Rohingya vai pen khial mawk mah hang ei, dik het kei mawk mah ei, kilawm kei mawk mah ei…” ci thei ta uh hi. Tua bangin mawhmai nadingin thumna kam nangawn khangnote tung panin online laigelhnate ah kimu thei hi.\nHih bangin thumuhna leh khuaphawkna hong kilaih ciangin Myanmar gam sung gam vaite en leng a masa penpenin Daw Aung San Suh Kyi mawhsak ding maw mawhsak lo ding, cih thu hong om hi. “Daw Suh pen zahtak ding mi khat hi. I nu – Amay Suh hi ven, i makaipinu hi ven, ama sep khempeuh a khial om ngei lo hi ven…” cih muhna (Cognition) pen video leh limlakte mit tawh mu kha ta, thuthang kisuaksak i na sim khak ngeilohte i sim khak hun ciang, aphual a a thuakkha mite mahmah in bangzah ta in thuak uh hiam, cihte a kinial theih nawn loh hun hong tungin amau a bawlsia galkapte mah in Yangon leh Mandalay khuapi sung lamlai leh inn tualzang nangawn ah hong tatsiat uh ciangin lungsim ah thu nih thu nih hong om cihna hi ta hi.\nRohingya minamte tung a Kawlgalkapte gamtat siatna pen kham het loin Saw Suh in pahtawi zawsop, cih thute teltakin evidence tawh hong kilatkhiat ciangin tua lai munah a tung a i gen “Cognitive dissonance” kici hong piang hi. Man hi, dik hi, khial lo hi… ci a i theihsa khat pen i kam in man mah e, cici ta leh lungsim tawng pan “Mawk aw ei..” cih thuman muhna leh khuaphawkna hong om ahi hi. Tua bang dan tuah khak leh phut khak thute panin biakna lam hi ta leh party vai cih bang adang gen ding tampi om lai kha ding hi.\nTua bangin i letkipsa ahih kei leh man hi, i cih sa thu khat hong man loh kik ciangin mihingte gamtatzia nampi nih hong kilang hi. Tua pen Mangpau in ‘Coping Mechanism’ kici hi.\n1. Khuaphawkin thumuh dan laih vilvel:\nMan hi, dik hi cih sa khat a man loh leh a dik loh lam hong kitelkhiat hun ciangin thutheihna masa leh thutheihna nunung koizaw dik hiam, ci-in a kidem tawm san uh hi lo hi. Lungsim a omsa thei i kisakna pen a pua lam tuahkhak phutkhak thupiang tawh hong kitalsik, hong kiphukha uh suak hi. Tua gel kikal ah kidemna om niloh hi. Khat zawzaw in a khiap ma teng tua kibuanna veng ngei lo hi. Lungsim ah teng den hi. Tua hangin mipawl pawlkhatte in theihna masa pen tawm khat puahphat kik sawm uh hi. “Daw Suh pen it mahmah zahtak mahmah hi ing,” cih thu pen hemkhia uh hi. Daw Suh in bangbang sem ta leh man hi, cih thutheihna pen lungsim panin khinkhia uh hi. Tua panin a taktak thuman khuaphawkna hong piang hi. Tua bang mite pen amau tuahkhak thu tungtawnin lampi man zui-in a a hoih penin lungsim a puah thak thei mite ahi uh hi. Hih bang mite pen khangthakte sung pan tam pen hi.\n2. Mittaw sialkhau letin ka cihsa ka cih, a ci teitei mipawlte:\nHih pen a tung gensa mipawl pawl nihte lakah a nunung zawte tatzia ahi hi. Lungsim a kibuan thu nih a om thapai pen a masa zo sak uh ahi hi. Lungsim a thei kisaknasa mah khinkhai kik loin “man mah e, cih teiteina lungsim” ahi hi. Lungsim a theihna tawh thu khat pen man mahmah dik mahmah hi, ci a letkipsa thu pen a pua lam tuahkhak thute in a man loh a dik loh lam laktel khin hi mah ta leh tua lahtelna pen hemkhia zaw bilbelin amah leh amah man a kisa veve mite ahi uh hi. “Bang bang na ci vua bangbang a piang zongin hihte (Evidence/experience) pen man lo hi,” ci-in a man lam thei napi mitsitsa a zuau phuak zawzen a nialna ahi hi. Tua bang mite in “Hun lui thute gen gen nawn lo ding…” ci-in kimelh bawl uh hi. A tung a gensa a masa mipawl pawlte danin lungsim laih thei nawn lo, amau leh amau lungsim bawl hoih zo nawn lo, cihna hi. Lungsim a kibuan thu nihte sawtpi kibuan ta leh ama gup pen ahi a pomsa thu pen mah zosak niloh hi.\nThugen zom suk lai dih ni. I pomsa thu khat pen man lo hi, cih i muanmawh ni a kipan bangci ngaihsut bangci khentat ding, ci-in lampi hoih zaw zong kawmin pawlkhat in lampi hoih mu in lungsim puakzia laih thei uh a, pawlkhat in lampi hoih mu ta leh zui nuam loin, hoih bek kei, cih san ziau uh hi. Tua pen Zopau in khuaphawkna/khuatheihna ahi hi.\nBang hangin hih bang thute gen ihi hiam, cih leh CRPH bawlkhiat Charter thu a telkheh nuam ihi hi. A beisa hunlai a minthang vangvang ‘Daw Suh’ cih kammal munah ‘CRPH’ cih kammal hong om hi leh, “CRPH gen bangbang, a sep bangbang man hi, dik hi…” cih tawh hong kizom ding hi. I zahtak kul hi, na kamtam se kei un, cih kammalte hong ging ding hi. CRPH pen ei adingin thuman kumpi, mipi kumpi hi, cih pen theihna masa, pomkipsa leh letkipsa thumasa hong suak ding hi. Tua bang thumuhnate pen dik lo hi, kilawm lo hi, ci-in limtakin a laktel ngam masa pen Legal Aid Network te laigelhna panin hong kipan hi.\nA sawt loin thautawi mualmite (EAOs) tung pan thusuah kiza lai ding a, tu-in zong pawlkhat kizaza ta hi. Tuni ciang dong Mualmite lam panin, “CRPH Charter ka muak uh hi, ka dinpih ding uh hi…” cih kammal khat zong a kiza nai lo pen CRPH adingin ‘theihna masa’ pen maw ‘theihna nihna’ pen koi lampi tawn zaw ding, cih kikal ngaihsutna hong piangsak hi. Mualmite lam pan muakna kammal a gin mel loh ciangin NLD leh NLD mah amau leh amau “Ka thukim mah uh hi, ka muak uh hi,” cih loh phamawh dinmun ciang tung ta ahi hi.\nHihte khempeuh en kik le hang tu dinmun mipite i thutheihna a masa pen maw a nihna pen, koi hi zaw ding, koi mipawl lamah pang ding, ci-in dotna hong pia ahi hi. CRPH hih dan pen Federal pianzia leh kalsuan dan tawh enkak leng lungkim huai zo nai ahih banah Mualmite hong lungkim zo loin hong nial lai le uh CRPH a thukimpih mite adingin ciltang mek khak tawh kibang lian ding hi. Amau leh amau kingaihsun pha kik dingin ut in ut ta kei leh kisawl kik ding ahi hi. Mualmite in nial kei mah ta le uh zong ‘CRPH thugen khempeuh man hi, na kamtam se dah in,’ a ci nuam den mittaw sialkhau lente kiangah eite tektek in i va gen loh phamawh ding hi.\nHih i gen thu pen eite adingin sih ding leh hin ding kikal thu zahin a thupi hong suak ta hi. Hih nih kikal ah mittaw sialkhau len mite tam zaw den ahih manin thuman leh thudik gen mite in zahkona leh zahpihna thuak den uh ahi hi. Tua ahih manin mittaw sialkhau len dinmun panin suahtak theihna dingin eite khempeuh in khut khat tawi khe khat khai bangin ma i pankhop kul ta ahi hi.\nTua bangin mittawtna panin khuamuh theihna leh khuatheihlohna panin khuaphawk nadingin lampi hoih zaw teel ding leh zuih ding pen ei khangthakte mawhpuak hong hi ta a, i liangko tungah hong om puak loh a phamawh vaipuak ahi hi. Theihna masa pen hemkhia in eima khuamuh tawmna tawh eimahmah mainawt khit teh midangte zong tua dinmun hong tun theihna dingun genpih kuppihin i zot kul ding hi. Khat leh khat kigalbawlna ciang tawh lem zo lo ding hi.\nKhat leh khat kizahpih niloh tawh i gam hoih zo het lo ding hi. Akta mang kuan kitutu dinmun kantanin a sang zaw a hoih zaw dinmunah galkah ding hi hang. CRPH hong kiphuh cil a Legal Aid Network te laigelhna ah tawm khat bel galbawl tawh kibang thu tawm khat om zek hi. Tawm bek om hi napi tua nangawn ‘U Aung Htu (Makaipa/Laigelhpa) pen Dalan hi, Sen gam pan hong kisawl hi,’ ci-in mi tampi in mawhsakin kawk pah ziahziah uh hi. Hih bangin ngaihsutna hoih leh kawlna limci a om ciangin i zakdah pahpah leh picinna om ngei lo ding hi.\nTua bang a a kawk pah ziahziahte masa lam a i gen a masa thutheihna kisukha lua ahih manin thudang ngaihsun man nawn loin mitsinsa mah in hehsa thangpaisa in mi a kawk kik pah daidai ahi uh hi. A poi mahmahna ah hih bangte pen nak gen semsem leh buai semsem thei zawsop hi. Kigalbawl semsem le hang lam khial semsem ding, tupna mun tung zo lo semsem ding ihi hi.\nPhilosophy lam panin en le hang, “Tua bang danin thu hong pai (deliver) ahih manin hih bang danin sittelna/nialna (Argument) hong om hi,” cih thu pen thumu scholar leh philosopher te adingin pom ziau theih hi kha ding hi. Ahi zongin mipite pen thuthukmu Plato gen Philosopher King cihte dinmun ah om lo uh hi. Tua ahih manin mipite telsiam theih ding leh a muh siam theihna dingun lampi hoih nono leh a olnono zong kawmin genpih kuppih ding kisam lai hi.\nMi khat peuh, kipawlna khatpeuh neubawl ahih kei leh vikgawp pak ziau thei peuh leng lungkim lel ding, cih ciang pen thuneu lua hi. Mipite in eite thugente hong ngaih ciangin kikhelna tampi hong pian ding pen eite in i deih bel leh i lunggulh thu hi zaw hi. Tua ahih manin mipi tawh a kigamla siapite hi loin mipi tawh a tonkhawm thumu makai leh mipilte hih ding thupi hi. Ka cihsa ka cihsa, cih lam hi loin ngaihsutzia a laih vilvel, a khek vingveng siapite leh mipite ihih theih ding thupi hi.\nTulaitak kalsuanzia ding thute kikupna ah muhzia kibang kei hen, phamawh kei! Ahi zongin tua muhzia kibanglote kikupna leh genkhopna tungtawnin eite khempeuh in i lamet leh i lunggulh suahtakna, daihna leh nopsakna i ngah theihna dingin khut khat tawi, khe khat khai bang ciat ni. Siapite leh mipite kikal kikak semsem loin hong kimatcip semsem hen la, mipi lungtup federal gampi hong piang ta hen.\n(Hih thului pen Moe Htet Thura in ama facebook ah a gelh political pscychology khat siksanin Zomi mipite sim theih ding hanciamin Zomi version tawh Tedim Post tanute in hong gelhkhia kik uh hi. Myanmar gambup huamin laigelhpa in hong etpih hi a, Zomi huamin en ding hi le hang biakna, party, CSO, ZRO/A cihte ah zong ei leh ei i dinmun, i phatan leh i mailam ding bang tan hiam khat hong mukholsak bek hi loin i thungaihsut dan leh thumuhzia laih huaite laih dingin lawpna khatpeuh hong piak ding i lamen hi).\nPrevious: Child Tax Credit, D.C Statehood vai, U.S Supreme Court vai (April 30)\nNext: A Haksa Theithei Nget Ding Hizaw\nPutin in International Terrorism pen asimhuh leh alangtang ahuh om ci ~ TK Lian\nDeihbang nailo Zomi Namni ~ King Mang


url: =1987 pan tuciang donga Pawlpi thupiang ~ MUC\n1987 pan tuciang donga Pawlpi thupiang\nAdmin 7:15:00 PM Articles, Conference Pianna thu\nKa lai gelhna tawh kisai-in Comment nong piak sak manin nakpi-in ka lung dam hi. Hoihtak-in na sim cih zong tel kahihmanin lung dam ingh.\nNa Comment-te sungah pawlkhat pen ong thukim pih ingh, pawlkhat pen, kong thukim pihloh om hi. I view/bias dan kibanglo hi ding hi. Alang nihtuak pan etkak ding thupi ding hi.Conference vai akipat 1987 pan tudong nawkto kahihmanin katheite a hawmsawm hi zaw ingh. Atomin ci leng, UMM in conference deih, adeihlo sia pawlkhat le Union kipawlin, 1993 in Mandalay MI zum ah khia, 2000 khit in kipan kik, Kumpi zum mah den na leuleu uh hi. Tuate atangthu i theih ding deihna hi.\n1. Pum: Sia Khen hong lai at te ka sim teh ka lungsim hong sukha thu tampi tak hong om hi. Sia Khen pen SDA ei mi sungah mipil misiam mahmah khat a ih neih hi in, Zomi SDA te’ Dr, Do Kham hi mai hi. A hi zongin tu in a man Thailand leh Kawlgam gamgi mun khat ah gam thum na ngak in hong om tak teh , ih minam leh ih pawlpi a dingin phat tuam na a om ding zah hong om zo lo ding suak hi. Tua bek zong hi lo in, a pilna asiam na te pawlpi phat tuam na dingin hong zang lo in, pawlpi sungah ki thutuah loh na ding leh, thu tangpek in, sia te zahtak loh na ding ngimna gelna kammal tawh thu pawl khat ZAC sungah hong khah khia zeuhzeuh zel ahih man in, ZAC membet te in a vekpi in taksang kha ding lau ka hih man in, kei bil tektek tawh ka zak ka mit tektek tawh ka muh thu pawl khat tawh sia Khen dawng nuam ing.\nSia Khen: Tu laitak ka omna pen gamgi hilo-a Thailand gamsung hi zaw hi--Bangkok pan khanglam KM 120 vaal; Kawl-Thai gamgi, pan KM 300(Dawei pan KM 700 vaal) gamlatna Ratchaburi khuapi-ah om ing e. Thai kumpi Secondary sangah, Kawl lai le English ong hilh sak uh hi. Kawlgam Passport tawh om ing. Nung October 14-21 sung Kawlgam ciahin, tun Thailand ah om ing.\nGamthumna ngak-in om cih pen a theikhial hi zaw dingin ka um hi.\nKa laigelhte pen kei idea le phuahtawm hilo-a SDA theology bulphuh-in ong hawm sawn hi zaw ingh.\n2. Pum: Conference vai tawh kisai in bel Pr Muller Kyaw in bel Upper Chindwin teng\nConference in la un ci. Layte in lakveve UMM bup ci uh dan in ki hoho uh ci.(Hih thu pen lay te\ncih hi lo in, Sia Khen cih @ Idia hi zaw hi)\nSia Khen: Hih thu pen Sia Kai Dal na dong leu cin hoihtak le akician in ong gen ding hi. Amah le Pr. Muller a kiho uh hi.\nMYUM IN AGEN BANIN SEMLO::\n1. Pr Muller in khial ing cih alaihawm pen, October 30, 2005 gual hi. Abuaipih pen Yangoon-a Zomite hilo-in Kalemyo lam-omte hi napi, Yangoon ah hawm mawk hi. CPC makaite in ngah kei ung ci hi. Khemuk-a meima om kimlai pen bil dawn ah za va nuh tawh kibang ding hi. Sincere takin gen leng, Kai Za Dal address leh Kai Za Dal lungsim kilamdang veve ding hi.\n(Note: Keibel 2006 dong C sungah official in ong zang lo hi)\n2. Tuama 2004 kum in Pr. Muller in Sia Kai Dal laikhak ngei hi. Kiteelna sunga buaina pen "keima khialhna hi, ulian khat in tua bangin ki bawl thei ci-ahihmanin ka zuih hi. Tun lah khial ing cih ding simloh puah theih nading om nawn kei,. . . . nasem khawm ni..." cin kun hi. Thu hoih lua hi.\nKai Dal in, kammal pawl khat bel ulian laikhak nadingin khauh naven, "Hih mah hi, kam bek hilo-in ataktak in nasem khawm ni na cih nak leh, khut kilen dingin ka thukim a, kong challenge hi" cin thukkik hi.\nMay 30, 2004 in Maymyo ah Pr Muller pen 1000 MM graduation ah Korean Pastor khat tawh ong pai hi. Pr. Sonny Htain in Pr Muller tawh kiho dingin ong zawn hi. Ka hiho uh hi. Kai Dal in ong telsiam leh hoih ding hi, ci hi. Ke'n, "Sia aw pawlpi vai pen, CPC te tawh kimu unla, kihokhawm, an nekhawm, thu ngenkhawm, in Yin phuan in thungen un, tua hi leh kileptuah hak ding omlo hi. Kisam na sak uh leh, kei zong ong panpih ning, . . " cin ka gen hi. "Lung dam e, khat vei teitei Kai Dal tawh kimuh kul ding hi. . . " ci hi\nHinapi, tua kawmkal in Mission worker pawlkhat in Kumpi tungah akhiat theih nadingin Special Power of Attorney pia leuleu zel hi\n2004 October/November Pr. Muller in letmat thuh-in Sawbuayeshin Yatkuat tung leh Kalemyone-ah, C te pen thumanglo, buaina piangsak cin Kumpi Religious Affairs zum ah khiatna lai khak hi\n2005 February in Kale District ah Pr Nginkok, Edu director, min tawh CPC te pen Kumpi Tiisee Upadi Ayah azizu pi bar yan cin Kale District Adminstration Office(Khah-Yah-Kah) ah khia sak hi.\n2005 December kha in SSD in Kai Dal le Kham Khen tungah laikhak-in MYUM tawh kipawl kikding kun hi. Kai Dal le Kham Khen in zong SSD tungah kipawlkik ding ut ung, cihna lai, khak uha, Union le UMM zong Copy pia hi. Tua kimlai, 2006 February in UMM ah Disbandment pia sak veve hi.\n2008 April in Sia Kai Dal le Kham Khen in Union Officer-teng le Departmental Director copy pia in i buainateng abei nadingin, Christian dialogue nei ni, tua pan in Reconciliation le Re-unification ingah dong hanciam ni cin kun leuleu hi. Laibel Union in ngah uh a, Response neilo thamlo in, Thukhen zum ah khiat beh sak zaw lai hi.\n2008 February kipat lam in Thauhlanzi bu kineihkhat(tulaitak Union ah Ministerial a letsakpa) sawlin Rakhine gam el Tedim le Kale sunga Biakinn teng Pr, Ngo Bem tungah ap dingin va khem kawikawi sak uh hi. Sia Dal le Kham Khen in tua bang nasepna in mipite thangpai sak ahihmanin, tua bang nasepnate kham un cin Union ah thum uh a, hi\nTua nungsang M lampan vive in Tayalu sem uha, C in Tayakhaan hiden hi.\nKilem nading thu kamkeek om nawnlo hi.\n3.Pum: .( Conference deih a kici ten mission ulian te a do na dingin gamdang om pawlpi mi pawl khat leh mikang te khemin Zuauphuak-in Teti ding lai bawltawm liangin Mission ulian te Thukhen zum ah khiat na thu te zong sia Khen thei ngel ding ahih teh mantak in hong at lai leh deih huai)\nSiakhen: Hih tawh kisai pen kei theihna ciang-ah tua bang bawltawm/phuahtawm omlo hi. Nang na theih leh ong genbeh zaw lecin lunggulh ing. M in C akhiat ciangin Counter attack in Mon Ywa ah khat, Kalemyo ah 3 vei cih ciang bek C te Tayalu asepna om hi.\nUnion uliante in Galkap Kumpi zumpi ah C-te akhiat ciangin, Taing Tartanar zum in, "Na lawmte un ongkhiakhia hi. No zong Phisian un, Ko Buddhish sungah zong, tua bang kikhiatna a om ciang "Saw-danar Luar" cin laitawh ki thukkik hi. No thuk kei leucin Kumpi in ong telkhial ding hi" acih ciangin Kumpi tungah Unionte khiatna lai tawh kisai Phisian-na bel C-te lam pan bawl-in, Unionte piakteng copy pia ven. Tua bel Pr. Samuel Po, Pr. Ken, Pr. Khaipu-te in Yangoon ah Sia Cin Sian Pau va donguh-a, nasa peuh mah civen.\nUnion ulianpite' bawltawm laite pen, athu man nailo ahih manin, kong khah khia nai kei ding hi.\n4. Pum: Genteh na in Conferece makai sia Kai Dal in Anlangh pawlpi mite pawl khat a hawl khat dan hi pah hi.)Ahizongin,\nSia Khen Hih tawh kisai pen, kei omloh khit ahih leh bel tel keng. Kei om lai ciang pen, Kai Dal in Anlang member pawlkhat hawlkhia kei in, Anlangh member honpi khat M ah taikik uh hi zaw. Sakollam ah Pa Nang Suan bel Sakollam memberte vote tawh kihawlkhia cih hi zaw. Kai Dal in bel Churchboard tutin Co-Chair hi. Tua lah Manual tawh kilehbulhlo hi.\n5. Pum: kipawltheilo ding cihna hituan lo hi.( Hih mah hi sia Khen hong vawh khaici hoih lo spiritual virus pen in thu tangpek in, pawlpi ki uk na, pawlpi kiphuh zia te muanmawh @ muanloh na lungsim hong nei sak a, a tawp na ah pawlpi upna doctrine zong muanmawh @ muanloh na\nSia Khen: Hih thu bel mimal lakzia ahihmanin kei lakzia le nang lakzia kibanglo hi. Nanga zong mimal muhdan ahihmanin kong mawh sak kei hi.\nM-Virus Tawliak ding, C-virus Suakta ding:\nM-ii virus zong manle man kei leh Union thu mang leng sum/za tawh onghuh ding uh hi, cih hi zel ve.(Hih pen Union sumkempi-pa in C le M buai kipat, Yangoon ka om lai, M ah na semlai, a azum sunga ong gen thu ka bulphuh ahihi.\nOng cihna ah, UMM ah C deih in kipan uh hi. Kawlgam ah Conference kingah zo lo ding hi.....Khai Lian Mang tungah zong gen ing, hoihtak in na len uh hen ka cih hi. Tun ko tawh khut kilen-in na sem ni, Secretary mun pen nanga hi....... Sum na kisap leh ong gen in, na tapa kiang ah zong kagen hi, napa in sum akisap leh ong gen hen ka cih hi.\nKen bel conference pen deih in tha pia den ingh. Conference cih pen Union langdo nading hituan kei, nasep masuan kimakaih na hoih zaw ahihman hi... cin kiho ungh.\nHih ka laigelhte pen, M mawhnatampi omgige mu zolo/imcip/kimuhloh bawlte adingin a M mawhnate a Pulaak ka hi hi. Azenzen-in C hoihna bekbek gen hi leng, M hoihna om sunsun zong kong pulaak ding hi.\n6.Pum: Mimal khat ciat le Pasian kizopna pen Organization imuan sang thupi zaw ahihna, Organization pen nasepkhop thahat nadingin thupi ahihhangin Gupna ngah nading lampi hilo cih thuman muhtel ding kisam hi. (Hih option pen sia Khen in pawlpi sungpan na sep a ki tawp sak teh hong muh khiat ahih man in, UMM president a hih lai in hih bangin thu hong gen leh muan huai zaw ding hi ven)\nSia Khen: Pasian le Mimal Kizopna Thupi sak den:\nAhi Hih tawh kisai pen UMM President ka seplai-in zong, tu-a bang lian ahihloh hang sermonte ah ka gen zel hi. Seminarte ah zong Stewardship pan Sawm-a khat piak zia Union in Salary pan a cut ziau pen SSD sungah tua bangin a cut pen MYUM le a dang khat bek om hi.\nTua tawh kisai in mimal le Pasian kizopna athupi zaw in ka gen hi. Tua manin UMM in Pay Roll ah Siate khasum pan sawm-a khat cut nawnlo in,amau-le amau kipia sak hi. Thamlo in Self supporting ding tawh kisai SSD Edu Policy zui in Tan 10 sang khem peuh zong 70 % self support dingin tam veipi ka gen den. Pyidawtha Upa Pa Neng Dai in "Sia Khen thu gen pen, Thu hoih hi-in, thu haksapi khat zong hi' cin comment pia liang zaw hi.\nAhizongin, tua hun lai in buaina om nailo ahih manin, ka gennate ah tu-a bangin a sharp nailo mah hi.\n7.Pum: Leitungah akhial ngeilo, akitawng ngeilo omlo-a, tua bang buaina a om ciang, kihokhawm, kikum, kilem, kipumkhat cih kalsuanziate pen Pasian zia le tong hi-a, makaite in zong zatsiam\nding athupi hi. (MYUM in a tavuan khin ta hi nang lampan kisam lai ei)\nSia Khen: Leitungah akhiallo omlo mah hi. MYUM in atavuan khin nailo zaw hi. Bang hang hiam cih leh Church Reconciliation dingin Kai Dal le Kham Khen in tam veipi kun-a Union in Response lo hi. Muller laikhak SSD laikhat zui in kiho ding cih laitak in Muller mah in Disbandment pia sak hi(October, 2005 a Pr Muller in Sia Mungno tunga a email na ah, "Ko lungduai sawm ta le ung, C-te gilo lua in mipi in thuak zolo ahih manin, kum bei ciang ka sep dingteng uh sep loh pha mawh hi, ci hi) Ataktak-in C te tua zah liangin gilo sam lo hi.\nChurch reconciliation adingin Union/UMM lungsim kihong nailo hi. Ken Reconciliation ding akun den zaw ka hi hi.\nTua ban-ah SSD in hih vai pen Union aki-ap hi cin, Dr. GT Ng in 2005 kim-in Dr. Dal Mang a email khakna ah gelh ngei hi.\nThamlo in 2010 May kha in zong, GC ah Myanmar alen ngei Elder Sabot(Sabou) in zong Church Protocold om ahih manin Union ong saploh in ong lailut theilo uh ahihna Dr. Sangchia tungah phone tawh gen hi.\n8. Pum.( Ki muang ta law(sitni) lam zong thei kisa ta, sum nei kisa ta ahih man in na ta nu in a nu leh a pa thu khen zum ah hong khia leh e leh, 1998 ATI dan in,)\nSia Khen: Hih tawh kisai in nang M le C kikaal a thu kineih pen, apply khial in kong ngaihsun hi. Ataktak in Case Record teng en suk taktak le cin, Kua in Tayalu(Prosecutor) sem hiam cih na mu ding hi. Tua sungah March 26, 2007 kum Kalemyone Thukhen zum ah akhia masa pen, Sia Ngo Bem hi, Rakhine gam ah zong C te akhia pen M sia Sia Soe Maung Maung mah hi. Tua manin Leadership kimuan manin C te in M te langdo, thukhen zumah khia hi peuh mahlo hi. (Source of information kicing na ngah ding deih huai mahmah ding hi.Ni dangin Kua in khia masa cih buaina om ngei-a tua adingin ka gelh ngei lai khat zong om khin hi)\n9. Pum: Pasian huhna tawh tun kum 10 vaal nungta zo.( Na deih mahmah na ngah na ding a thupi hi. Pr, Pau in hong cih mah bangin ih ngah khit teh ei thu hong hi lua zen lel hi. Tua bangin\nna mi te mawk khemkhem in a gal khat pan tha piapia ken, na mi te in hong um nawn kei. Gun gal khat pan na khut na betbet hangin kiman na nei nawn kei)\nSia Khen: UMM le Union tangthu en leng, 1987 in Confernce ngetna kipan. Union uliante mah tawh Mandalay ah ngen uh hi. Tua lai-in Pr. Kyaw Balay, Pr Ba Hla Thein, Pr Thein Shwe Union leader ahi hi. Tua sungah Pr. Thein Shwe pen teilo pen in akilangin deihlohna gen. Pr Ba Hla Thein pen pil mahmah in akilangin deihlo ci ngeilo, ahih hang tha pia lo. Pr. Kyaw Balay bel ip neilo alungsim bangin gen khia lel.\nUnion thu mangin ki omtoto-a. 2003 dong mah hi. 2003 in confernence pen layte in deih in SSD-ah ngen kik uh. Union/UMM tawh kikup ding in SSD in guideline pia. Tua mah zui to sam. Alak ah M lampan thukheel/khawhkheel ham sak zel uh hi. Azenzen in Union pen Sincere hi leh hih buaina omlo ding le ki solve thei dingin mu ing.\nGun gal koi zaw lam ah ka om zongin, ka laigelhte pen apiangsa thu omzia ka gelhna hi-a, mimal khat peuh muhdahna le elna hi lo hi, cih nong telsiam ding zong thupi ding hi. Ken pen C 100 ah 100 nin banglo hi, cih ka gen nuam kei hi. Mitampi in Union akhial hetlo, vantungmi zah-in a uang gen laitak-in ih gensiat C te sangin gilo zaw lai uh aci bek ka hi hi.\n10. Pum:Organization(GC?Division/Union cihte) in gupna ong pialo hi, cilo hi, GC tawh kizopna pen gupna zonna hilo-a, nasep kipawlna bek hi, cih thumuhtelna ong guan hi.\nHih pen khalam ah Laisiangtho bulphuh-a khuavaak muhthakna(mitkeuhna)khantohna khat ahi hi. (Hih pen sia Khen’ working policy hi a, SDA working policy hi lo hi. Sia Khen in tua a cih hangin Zomi conference deih a kici te in, tua bang taktak in hong gamtat teh a mau Sia Khen, Sia Dal\nSia Khen: Sia Khen gen dan pen, organization tawh ikizop theih kei leh zong thuman um veve ding, mission statement zui in sem veve ding. Gupna pen Jesus bek tawh kisai hi ci-a Lai Siangtho thu bul le SDA Theology bul a gen ka hi zaw hi. Organization pen gupna ding hilo a, nasep na ding ahi hi. Tua zong Mrs EGWhite in "The church is organized for missionary purpose...." acih bulphuh zaw ka hi hi. tua ban ah,\nHih pen Sia Khen working policy hilo zaw-a SDA Fundamental Doctrinal Beliefs (No 7) na sunga thubul hizaw a, mipi in itelloh man hi zaw hi.\nTua sungah: No. 7 The Nature of Man thulupi nuai ah Mawhna Definition apiakna hi bang hi—\nCharacter of Sin:\na) Jesus in " Kei tawh kipawl lo khem peuh...."(Matt 12:30;John 4:23-24) ci ahih manin mimal le Jesus kizopna tawh ong kisai zaw hi.\nb) Mawhna pen lungsim ngaihsutna le gamtatna hi, ci ahihmanin mimal tawh kisai thu ahi hi.\nMawhna siansak theih nading thu agenna ah zong, Jesus in"Kei tawh lo-in bang mah na sem thei kei uh hi"(John 15:45). Paul in zong Jesus lo in mah ci hi(Rom 715, 19, 20, 22-24) Hih in mimal le Jesus kizopna bulphuh in gen hi.\nMawhna gu ading bumlehna pen "mawh maisakna hi" "Mawhmaisakna" pen akisik mite tungah cinghtakin Jesus in "vangik-a gim mite ka kiangah ong pai un, tawldamna kong pia ding hi" ci-in azolna pan ah hi(Matt 17:28) Hih in zong mimal le Jesus kizolna mah gen hi.\n(SDA Beliefs: An exposition of the Fundamental Beliefs of the Seventh-day Adventist Church, 1998, pp 102-103 sunga "No 7, The Nuature of Man" thulu pan hi.)\nAtunga thute pan i etcian tak ciangin thuman hi bangin ong om hi:\n1. Mawhna pen lungsim le gamtat tawh kisai Pasian deihloh sepna hi, ci hi. (GC or M or C in mi lungsim a kheel thei/asiansuah thei hiam?)\n2. Tua mawhna asian nadingin mi hing sepna khat zong kizangtheilo hi, ci hi. Jesus ong thumsakna, hang bek tawh mawhmaina kingah thei hi.\nTua ahihleh mawhmaina pen GC or M or C in apia thei hiam? ahih keileh, GC or M or C tungtawn in Pasian in a pia hiam? or Mawhmaina pia dingin Pasian in GC or M or C a sawl hiam?\nGC or M or C in pia theilo hi. Pasian in mawhmaina(gupna) pia dingin GC/M/C khatbeek channel in zanglo thamlo in authorizes lo hi. (Pia hi icih leh RC theology ahihi)\n5. GC or M or C pen Organization/kipawlna hilo hiam?\nTua ahihmanin, Organization in gupna ong pia theilo hi, nasep nading kipawlna bek hi, kacih pen SDA theology bulpi hi zawlai lo ding hiam?\nSDA theology taktak izak ciang ilau mawk leh Peter suahtak ding thu ngen-a, suahtak takpi -a kong ong kiuh ciang SIKHA asalai sawltak pawlkhat tawh iki bang kha diam cih ngaihsun kha zel ing.\n11. Pum: Sia Khen at: MYUM/UMM buaina pen doctrinal buaina hilo mah hi. Tua sungah Administrator le Lay cih group nih ong om hi. Lay lam panin Conference deihin hoihtakin ngeen uh hi. ( Lay lam pan in Conference deihin hoihtak in ngen uh ahih leh Division president Gulfan\nKawlpi ah hong pai lai in, conference ngah na ding lampi hong gen te bang hangin mang(zui) nuam lo hi ding hiam? Tua hih leh conference deih taktak a kici thei ding hiam?) Administrator lampan-in trick tuamtuam zangin langpan, susia den hi. Atawpna ah PAWLPI LANGPANG\nSia Khen: Mangin kikalsuan napi Union in athu kheel ahihman in buaina piang hi—\nDivision President kawlpi ong pai in, Confernce kalsuan zia ding tampi ong guide hi.Tua ni pen September 24, 2003 kum hi. Aziing ciang(25/9/03) in Division President pa Yangoon ciah ding kikha ngeingai hi. Pr KKhual makai in Pinlong biakinn sungah Conference vai kikupna Sia Kam Mung, Pa Thang Za Pau, cihte zong kihel hi. UMM le CPC kalsuan khawm ding, conference ngetna form fill-up ding, tua pen UMM EC voted tawh Secretary in sign ding cih ahi hi. Tua adingin UMM zum pan fill-up unla, mai kum 5 plan ding pen ahun hun in kikum kik ding cih tawh nuamtak in ki thukim hi. Ahihhangin October 30 gual in Union pan Confernce deihte pammaih kisalo hi, ki hawl khai ding hi cih ging sak hi\nTua ciang Khual Za Nang kisawl-in athu kidong sak hi. Union pupite in lung himawh kei un, thu hoih leh ding hi ci -napi ahunciang khawhkheel hamsak uh hi.\nDecember 29-30, 2003 UMM Session Singunau ah Pr. Muller in SSD Policy zuilo in nominating commitee member ding aseh ziau ciangin, delegate le Union uliante ki sel gawp uh hi. Kiteelna zong mipi approval om nawnlo hi.\nDecember 31, 2003 in EC thak a seh tenguh samin Conference deihteng hawlkhiat ding vote sak-a, vote zolo uh hi. Worker-teng sam leuleu in enforce in vote sak uh hi. January 1, 2004 date tawh akhensatna uh kumpi zum ah puak uh hi.\nHih pen a buaina uh a kipatpi kikna ahi hi.\nAtom in la leng, MYUM buaina alen pen MYUM leader-te le athu helhhawt Zomi pawlkhat hi zaw hi.\nHih sunga kong gelhte pen mimal kawkna hilo-a Historical facts kong pulaakna hi. Zomite in conference i din hangin Mission satpai ni cihna hi lo hi. Conference deiha kalsuannate Mission makaite mah in koici nawng kai sak, den cih pulaakna hi zaw hi.\nTopa in a telsimte tungah thupha ong pia ta hen!\nNote: Laisimte tungah thumna: SDA Theology tawh kituaklohna mun a om leh tua lai mun cin mimal phone tawh ahia, laitawh ahizongin ong zasak kik leucin ka lung dam mahmah ding hi.